Το χάος της Κεντροαφρικανικής Δημοκρατίας "ρoυφά" εκατομμύρια - OnAlert.gr\n03.02.2014 | 00:12\nΜια χώρα στο απόλυτο χάος. Αυτή είναι η πιο σύντομη αλλά και ακριβής περιγραφή της Κεντροαφρικανικής Δημοκρατίας. Το χάος που έχει προκαλέσει ο εμφύλιος είναι ασύλληπτο και μέσα σ΄ αυτό το χάος έρχεται και η ελληνική εμπλοκή.\nΤι ακριβώς συμβαίνει; Η διπλωματία και οι μεγάλες δυνάμεις θυμήθηκαν λίγο αργά να ασχοληθούν.\nΔιεθνείς δωρητές δεσμεύτηκαν να συνεισφέρουν ένα ποσό 315 εκατ. δολαρίων για να συμβάλλουν στις προσπάθειες της Αφρικανικής Ένωσης να βοηθήσει την Κεντροαφρικανική Δημοκρατία, ποσό πάντως αισθητά χαμηλότερο από τον ετήσιο προϋπολογισμό των 409 εκατ. δολαρίων της ειρηνευτικής δύναμης της ΑΕ στη σπαρασσόμενη από τη σύγκρουση χώρα αυτή.\nΠερίπου 60 διεθνείς δωρητές συμμετείχαν στη σύνοδο για το ζήτημα αυτό, με την οποία ολοκληρώθηκε η σύνοδος της ΑΕ η οποία διήρκεσε μία εβδομάδα στην Αντίς Αμπέμπα, την πρωτεύουσα της Αιθιοπίας. Στόχος της συνόδου ήταν να συγκεντρωθούν κεφάλαια για τις ειρηνευτικές επιχειρήσεις και την προετοιμασία για την διοργάνωση εκλογών στην Κεντροαφρικανική Δημοκρατία, όπου χιλιάδες άνθρωποι έχουν χάσει τη ζωή τους μέσα στους τελευταίους 13 μήνες.\nΗ Ευρωπαϊκή Ένωση δεσμεύθηκε να χορηγήσει το μεγαλύτερο ποσό, που ανέρχεται σε 45 εκατ. ευρώ (61 εκατ. δολάρια).\nΗ ΕΕ έχει καταστήσει διαθέσιμα συνολικά πάνω από 200 εκατ. ευρώ (271 εκατ. δολάρια) στην Κεντροαφρικανική Δημοκρατία αφότου η χώρα αυτή βυθίστηκε σε κρίση τον Δεκέμβριο του 2012. Τ\nΤότε, η συμμαχία μουσουλμάνων ανταρτών Σελεκά εξεγέρθηκε εναντίον της κυβέρνησης και τον Μάρτιο του 2013, ανέτρεψε τον πρόεδρο Φρανσουά Μποζιζέ, έναν χριστιανό πολιτικό.\nΗ Βρετανία υποσχέθηκε να συνεισφέρει 3,3 εκατ. δολάρια για να βοηθήσει να καλυφθεί μέρος του κόστους της ανθρωπιστικής βοήθειας, αυξάνοντας το σύνολο του ποσού που έχει χορηγήσει στα 25 εκατ. δολάρια τους τελευταίους 13 μήνες. Η Ιαπωνία δεσμεύτηκε να συνεισφέρει 3 εκατ. δολάρια, η Νορβηγία 1 εκατ. δολάρια και το Λουξεμβούργο 400.000 δολάρια.\n«Σε αυτήν την περίοδο της διεθνούς οικονομικής κρίσης, οι δεσμεύσεις αυτές έχουν ιδιαίτερα αξία. Μόνο μαζί, με ενότητα, θα επιτύχουμε», δήλωσε η υπηρεσιακή πρωθυπουργός της Κεντροαφρικανικής Δημοκρατίας Αντρέ Ενζαπαγέκε, αφού ανακοινώθηκε το αποτέλεσμα της προσπάθειας συγκέντρωσης κεφαλαίων.\nΟ επίτροπος για θέματα Αποκατάστασης της Ειρήνης και Ασφάλειας της ΑΕ Ισμαήλ Σεργκί δήλωσε ότι είναι «ευτυχής με τα αποτελέσματα», παρά το χρηματοδοτικό κενό.\nΓια τις ειρηνευτικές επιχειρήσεις και την διοργάνωση των εκλογών μαζί, η ΑΕ κατήρτισε έναν προϋπολογισμό 500 εκατ. δολαρίων, είχε δηλώσει ο διευθυντής της υπηρεσίας Αποκατάστασης της\nΕιρήνης και Ασφάλειας της ΑΕ, Ελ Γάσιμ Ουάνε πριν από τη σύνοδο.\n«Έχουμε μια κοινή ευθύνη έναντι του λαού της Κεντροαφρικανικής Δημοκρατίας να αντιδράσουμε τάχιστα και σθεναρά για να αποτρέψουμε περαιτέρω ακρότητες και να υποστηρίξουμε τη μακροπρόθεσμη σταθερότητα», είπε από την δική του πλευρά ο αναπληρωτής γενικός γραμματέας του Οργανισμού Ηνωμένων Εθνών Γιαν Ελίασον. «Δεν πρέπει να τον εγκαταλείψουμε, δεν πρέπει να αποτύχουμε να αποτρέψουμε άλλη μια τεράστια τραγωδία στην Αφρική», πρόσθεσε ο Ελίασον.\nΠάνω από 1 εκατ. άνθρωποι έχουν εκτοπιστεί στη φτωχή αυτή χώρα —παρά τα μεγάλα κοιτάσματα χρυσού και διαμαντιών τα οποία διαθέτει—, ενώ οι υπόλοιποι από τους συνολικά 4,6 εκατ. πολίτες της Κεντροαφρικανικής Δημοκρατίας έχουν ανάγκη ανθρωπιστική βοήθεια, σύμφωνα με την ΕΕ.\nΜετά το πραξικόπημα του Μαρτίου η Κεντροαφρικανική Δημοκρατία κυβερνήθηκε από δύο μεταβατικές κυβερνήσεις, ενώ μουσουλμάνοι αντάρτες συνέχισαν να συγκρούονται με χριστιανικές παραστρατιωτικές ομάδες.\nΟι αφρικανικές χώρες δεσμεύθηκαν να διαθέσουν πάνω από 3 εκατ. δολάρια στα μέλη της ΑΕ που πλήττονται από κρίσεις στο πλαίσιο της Πρωτοβουλίας Αφρικανικής Αλληλεγγύης στη σύνοδο της Αντίς Αμπέμπα. Η Νιγηρία υποσχέθηκε να καταστήσει διαθέσιμα 2 εκατ. δολάρια σε 11 χώρες, η Αλγερία 1 εκατ. δολάρια και η Γκάμπια 50.000 δολάρια.\nΤα 11 κράτη τα οποία χρειάζονται οικονομική στήριξη είναι το Μπουρούντι, η Κεντροαφρικανική Δημοκρατία, η Λαϊκή Δημοκρατία του Κονγκό, η Ακτή Ελεφαντοστού, η Λιβερία, το Μαλί, η Σιέρα Λεόνε, το Σουδάν, το Νότιο Σουδάν, η Σομαλία και η Γουινέα Μπισάου.\nΟι αφρικανοί ηγέτες εξέφρασαν την ανησυχία τους για τις «σοβαρές συνέπειες» της κρίσης στην Κεντροαφρικανική Δημοκρατία στην «περιφερειακή ασφάλεια και σταθερότητα».


06 Δεκ 2009, 20:22\nΘέμα: H millie το sheltie...\nRe: H millie το sheltie...\nΕίναι μια κούκλα!!!!!!!!να σου ζήσει το κουκλακι!!!!!!!!!!!!!!!!!!!\n06 Δεκ 2009, 20:21\nΘέμα: H milou\nRe: H milou\n22 Οκτ 2009, 17:42\nΘέμα: ΜΜ..ταινία με bull terrier\nRe: ΜΜ..ταινία με bull terrier\ngarifalia έγραψε: ok!!!!\nμόλις την δω θα σου πω!!!!Πιστεύω πως θα την δω αρκετα σύντομα!!!\n22 Οκτ 2009, 17:41\n18 Οκτ 2009, 18:24\nΑχ ευχαριστώ!!!!!Θα την δω αμέσως τώρα!!Αν την βρω online!!!!!!!!!!!\n10 Αύγ 2009, 18:58\nΔ. Συζήτηση: Μια γωνίτσα για τις Γατούλες..\nΜπράβο που φροντίζεις τα αδέσποτα και μην δίνεις καμία σημασία στος άλλους. :clap Όμως έχω μία απορία.Γιατί δεν στείρωσες τη γατούλα σου; Αποφάσισα να μην την στειρώσω γιατί θέλω να κάνει γατάκια!!Λατρεύω τα γατάκια και έχω μεγαλώσει πάρα πολλά!!!Και ξέρω πως η στείρωση κάνει την γάτα να τραβήξει π...\n10 Αύγ 2009, 18:52\nΓεια σε όλους!!! Έχω αρκετό καιρό να έρθω εδώ διότι γράφουμε εξετάσεις και καταλαβαίνετε!! (bs) Παιδιά!!...η γατούλα μου είναι έγκυος εδώ και ένα μήνα άρα πιστεύω πως κοντεύει να γεννήσει. Είμαι χαρούμενη γιατί πιστεύω πως το γατάκι που ήταν κάποτε πλέον ωρίμασε και ...Α!!! Είμαι πολύ χαρούμενη. Απ...\n08 Αύγ 2009, 17:24\nΘέμα: Γεια σας!!!!Νεογέννητο σώθηκε!!!!!\nRe: Γεια σας!!!!Νεογέννητο σώθηκε!!!!!\nΓεια σε όλους τους φιλόζωους και τα σκυλάκια/γατάκια τους!!!!! Σήμερα παιδιά η μητέρα μου πήγε να επισκευτεί την γιαγιά μου και καθώς κάθονταν στον καναπέ και μιλούσανε άκουσαν κλάματα!! Δεν ήταν μωρού ήταν σκυλιού!!Βγήκαν γρήγορα στο μπαλκόνι της και είδαν ένα φορτηγό με γύφτους να αφήνουν ένα μικ...\n08 Αύγ 2009, 17:23\nΓεια σας!!!!Νεογέννητο σώθηκε!!!!!\nΓεια σε όλους τους φιλόζωους και τα σκυλάκια/γατάκια τους!!!!! Σήμερα παιδιά η μητέρα μου πήγε να επισκευτεί την γιαγιά μου και καθώς κάθονταν στον καναπέ και μιλούσανε άκουσαν κλάματα!! Δεν ήταν μωρού ήταν σκυλιού!!Βγήκαν γρήγορα στο μπαλκόνι της και είδαν ένα φορτηγό με γύφτους να αφήνουν ένα μικρ...\n08 Αύγ 2009, 17:09


Planet-GREECE: Ο Ερντογάν αλλάζει το πολίτευμα στην Τουρκία\nΟ Ερντογάν αλλάζει το πολίτευμα στην Τουρκία\nΚατάργηση του αξιώματος του πρωθυπουργού θα προβλέπει η συνταγματική αναθεώρηση που προωθεί στην Τουρκία το κυβερνών Κόμμα...\nΔικαιοσύνης και Ανάπτυξης (AKP), όπως δήλωσε ο υπουργός Δασών και Υδάτων, Βεϊσέλ Έρογλου σε συνέντευξη που παραχώρησε στο κρατικό πρακτορείο Anadolu.\nΗ αναθεώρηση θα αναβαθμίζει καθοριστικά την προεδρία, η οποία θα αναλάβει εκτελεστικές αρμοδιότητες, με τον κ. Έρογλου να προαναγγέλλει περαιτέρω ενίσχυση του θεσμού με τη δημιουργία αντιπροεδρίας. Όπως είπε μάλιστα, μπορεί να υπάρχουν περισσότεροι από ένας αντιπρόεδροι, σε αντίθεση με το σύστημα των Ηνωμένων Πολιτειών που προβλέπει μόνο έναν.\nΕπιπλέον, η αναθεώρηση θα απαλλάσσει τον πρόεδρο της χώρας από την ανάγκη να απαρνείται την κομματική του ταυτότητα και να εκπροσωπεί όλες τις πολιτικές παρατάξεις, με τον κ. Έρογλου να αναφέρει χαρακτηριστικά ότι στο νέο πολίτευμα ο αρχηγός του κράτους θα πρέπει «απαραίτητα» να είναι μέλος κόμματος.\nΤην ίδια στιγμή όμως, οι υπουργοί που θα υπηρετούν υπό τον πρόεδρο θα μπορούν να είναι εξωκοινοβουλευτικοί, κάτι που ο κ. Έρογλου εξήγησε ως διαχωρισμό της εκτελεστικής εξουσίας από τη νομοθετική.\nΗ συνταγματική αναθεώρηση θα πρέπει πρώτα να εγκριθεί από τη Βουλή, όπου το AKP φαίνεται να έχει εξασφαλίσει την υποστήριξη των Εθνικιστών, που με τις 40 έδρες τους θα επιτρέψουν στην κυβέρνηση να ξεπεράσει το απαιτούμενο όριο των 330 ψήφων.\nΕφόσον η κυβέρνηση κερδίσει τις 330 ψήφους η υπόθεση θα οδηγηθεί σε δημοψήφισμα.\nΘεωρητικά υπάρχει δυνατότητα αλλαγής του Συντάγματος χωρίς προσφυγή στη λαϊκή ετυμηγορία, όμως αυτό απαιτεί υπερ-πλειοψηφία 367 εδρών στη Βουλή, κάτι που όμως απαιτεί τη συναίνεση τουλάχιστον ενός ακόμα αντιπολιτευόμενου κόμματος πέραν των Εθνικιστών – σενάριο που για την ώρα φαντάζει απίθανο.\nΤο πρακτορείο Reuters μετέδιδε χθες Τετάρτη ότι το προσχέδιο της συνταγματικής αναθεώρησης προβλέπει επίσης ότι ο κ. Ερντογάν θα μπορεί να παραμείνει στην προεδρία έως και το 2029, καθώς θα παραγραφτεί η τρέχουσα θητεία του στην προεδρεία. Με βάση το σημερινό σύστημα κάθε πρόεδρος έχει δικαίωμα να υπηρετήσει δύο πενταετίες.


Ελέφαντας ποδοπάτησε Ελληνίδα ερευνήτρια – 3Β Βάρη Βούλα Βουλιαγμένη\n4 Δεκεμβρίου 2020, 11:10 μμ\nΕλέφαντας ποδοπάτησε Ελληνίδα ερευνήτρια\n7 Ιουλίου 2015, 10:30 μμ\nΤο περιστατικό συνέβη στις 2 Ιουλίου, όταν η άτυχη ερευνήτρια βρισκόταν στο Εθνικό Πάρκο του Καφούε με δύο συνεργάτες της από το Πανεπιστήμιο Βιλανόβα της Πενσιλβάνια. Είδε τον αρσενικό ελέφαντα να πλησιάζει, και πρόλαβε να προειδοποιήσει και να σώσει τους συναδέλφους της.\nΣυγκίνηση από το μήνυμα της αγαπημένης της φίλης Σοφία Τσίπα\nΓύρισε ο «κόσμος της ανάποδα» όταν ενημερώθηκε ότι η αγαπημένη της φίλη Μαργαρίτα έφυγε για τη γειτονιά των αγγέλων. Η παρουσιάστρια Σοφία Τσίπα με ένα κείμενο της στο aixmi, θέλησε να μοιραστεί τα συναισθήματα της στην απώλεια της φίλης της.\n«Θέλω πολύ να αφιερώσετε λίγο χρόνο για να διαβάσετε την ιστορία της Μαργαρίτας… Και είναι πολύ σημαντικό για μένα να την κοινοποιήσετε..Η Μαργαρίτα ήταν όλα όσα φοβήθηκα να είμαι… και θέλω έστω τώρα όλοι να τη γνωρίστε…», έγραψε χαρακτηριστικά στο Facebook καλώντας τους διαδικτυακούς της φίλους να διαβάσουν τον επικήδειο αγάπης της.\nΔιαβάστε αναλυτικά τη συγκλονιστική επιστολή της Σοφίας για την Μαργαρίτα:\n«Υπάρχουν κάποιες ιστορίες ανθρώπων που δεν θα μάθουμε ποτέ… Και μια τέτοια θα ήθελα να σας αφηγηθώ σήμερα.. Την ιστορία της Μαργαρίτας… Δεν θα την μοιραζόμουν μαζί σας αν δεν είχα βαθιά μέσα μου την πεποίθηση ότι σας αφορά. Η ιστορία της Μαργαρίτας αφορά όλους μας. Ειδικά αυτή τη στιγμή. Είναι σημείο αναφοράς στην ηθικά, πνευματικά, οικονομικά, επιστημονικά βαλτωμένη κοινωνία μας….Η Μαργαρίτα ήταν η Ελλάδα που θα θέλαμε να είμαστε, ο νεοέλληνας που θα θέλαμε να γίνουμε, το ελεύθερο πνεύμα που θα θέλαμε να έχουμε, η ουσία που λείπει από τις ζωές μας, η αλήθεια στο βλέμμα, η τόλμη, το νοιάξιμο. Η Μαργαρίτα συμβολίζει όλα όσα ονειρευτήκαμε και δεν τολμήσαμε να κάνουμε πράξη… Η μποέμ ζωή, όχι στο φαίνεστε αλλά στο είναι. Η αγάπη για την επιστήμη, το αντίδοτο στο συντηρητισμό και τα «κουτάκια» της κοινωνίας. Το αντίδοτο στην περιχαρακωμένη και ασφαλή ζωούλα μας. Ευρύς νους. Μυαλό ανοιχτό και παγκόσμιο.\nΗ Μαργαρίτα ήταν η πιο αγαπημένη μου φίλη στην εποχή του σχολείου. Κι ένας άνθρωπος που σημάδεψε τα «δύσκολα» εφηβικά μου χρόνια… Η επιστήθια φίλη που ακουμπούσα τους τότε προβληματισμούς, τα όνειρά, τις βαθιές αναζητήσεις, τις λύπες και τις χαρές μου… Ένας άνθρωπος με τον οποίο σχεδίαζα το μέλλον και διασκέδαζα απίστευτα και ουσιαστικά το παρόν… Ίσως η μόνη φίλη που μπορούσε να καταλάβει για μένα κάτι περισσότερο από εμένα…\nΤην ιστορία της Μαργαρίτας δεν θα την μάθετε ποτέ, γιατί ήταν σπουδαία… Πραγματικά σπουδαία…Και τα αληθινά και τα πραγματικά σπουδαία, δύσκολα φτάνουν στα αυτιά μας μέσα στη «σαβούρα» που κυρίαρχα και πεισματικά επικρατεί… Η Μαργαρίτα πάντα απέκλινε από το μέσο όρο και έδινε τον καθημερινό της αγώνα στο στίβο της επιστήμης της. Από παιδί είχε κλήση στα θετικά μαθήματα.\nΔεν ήταν γόνος εύπορης οικογένειας. Οι γονείς της εργάστηκαν ως υπάλληλοι. Άνθρωποι καλοί, σοβαροί και φιλήσυχοι. Το υστέρημά τους δεν το σπατάλησαν αλλά το διοχέτευσαν σε βιβλία, γνώση κι εμπειρίες για τα παιδιά. Τις πολύχρονες και ζηλευτές σπουδές της Μαργαρίτας δεν χρηματοδότησαν οι γονείς της, αλλά τα ευρωπαϊκά και αμερικάνικα Πανεπιστήμια που αποφάσισαν ότι έπρεπε να επενδύσουν στο πείσμα, την αφοσίωση και την αξία.\nΤο μεσημέρι της Κυριακής ήρθε στο κινητό μου τηλέφωνο μήνυμα από αλλού. Από μια παλιά μας φίλη.«Πέθανε η Μαργαρίτα Μεταλληνού σε ένα ταξίδι της στην Αφρική. Μόλις έχω νέα για την κηδεία θα σε ενημερώσω.» έγραφε.. Σοκ… Η Μαργαρίτα έφυγε για πάντα… Η Μαργαρίτα… Πήγα να βρω τους γονείς της την ίδια ημέρα… Τους είδα ξανά ύστερα από οκτώ χρόνια… Πήγα στο σπίτι της Μαργαρίτας κι η Μαργαρίτα ήταν παντού αλλά όχι εκεί… Είδαμε μαζί παλιές φωτογραφίες μας, σημειώματα που της είχα δώσει… Έκατσα 5 ώρες στο σπίτι της Μαργαρίτας, με τους γονείς της Μαργαρίτας κι η Μαργαρίτα απούσα. Παντού και πουθενά… Οι γονείς της περίμεναν το άψυχο κορμί της να έρθει από τη Ζάμπια… Η μυστική δύναμη της Μαργαρίτας, της «magic marga», όπως τη φωνάζαμε, τους βαστούσε ακόμα στα πόδια… Τα παράθυρα ανοιχτά… Κάθομαι με την μητέρα και τον πατέρα της στην τραπεζαρία. Άλλοτε σιωπηλοί κι άλλοτε να συζητάμε για εκείνη… Πόσο διαστροφικά τρελό… Σιγά-σιγά σκοτεινιάζει κι απ το δωμάτιο στην ευθεία μας φαίνεται ένα μόνο αστέρι να μας κρατά συντροφιά…\nΕίχε υπομονή «γαϊδουρινή», αφού άντεχε εμένα ως φίλη στην πανδύσκολη εφηβεία μου. Ήταν υπεύθυνη. Και το πνεύμα ξεπερνούσε την ηλικία της. Κάθε της πράξη απέπνεε σιγουριά…\nΉμουν «αδύναμο» παιδί τότε, έτσι μου είπαν οι γονείς της… Κι η Μαργαρίτα ήταν η φίλη που με προστάτευε. Με έκανε να ξεπεράσω κάποιους από τους φόβους μου. Στεναχωριέμαι που άφησα το χρόνο να χαθεί και δεν έκανα κάτι να την κρατήσω στη ζωή μου. Στεναχωριέμαι που δεν έστειλα εκείνο το μήνυμα νωρίτερα… Στεναχωριέμαι που βλέπω τους γονείς της κάτω απ΄ αυτή τη συνθήκη, στεναχωριέμαι που δεν τους είπα νωρίτερα πόσο αγαπώ αυτή την ξεχωριστή οικογένεια που έβγαλε δυο τόσο αξιόλογα παιδιά τη Μαργαρίτα και την Αγγελική. Δυο λαμπρές επιστήμονες με περγαμηνές σε παγκόσμιο επίπεδο… Στεναχωριέμαι που δεν είπα στην Μαργαρίτα ότι την αγαπώ… Κι ότι ήταν η καλύτερη φίλη των σχολικών μου χρόνων.\nΚαι τώρα γύρω από τη Μαργαρίτα υψώθηκαν τείχη. Μέσα στα τείχη ένα από τα πιο ελεύθερα πνεύματα που γνώρισα ποτέ… Μακάρι ο τόπος αυτός να γεννήσει πολλές Μαργαρίτες… Με τη δύναμη του πνεύματος και τις αξίες που είχε εκείνη… Το παράδειγμα της ας μας κάνει όλους πιο δυνατούς. Ας διώξει μακριά τους φόβους μας, ας μας κάνει πιο υπεύθυνους και προβληματισμένους. Ας μας κάνει πιο ελεύθερους, πιο ενεργούς κι ας μας φέρει ένα βήμα πιο κοντά στα όνειρά μας. Γιατί… «όσο κι αν κανείς προσέχει, όσο κι αν τα κυνηγά πάντα πάντα θα\nναι αργά… δεύτερη ζωή δεν έχει…»


Γιάννης Μουρέλος:Ο Ναπολέων και τα “Απομνημονεύματα της Αγίας Ελένης”. Μύθος και πραγματικότητα – Clio Turbata\n09/01/2019 25/12/2018 Dimitris Mitsopoulos Slideshow, Απόψεις, Πρόσφατες αναρτήσεις\nΟ Ναπολέων και τα “Απομνημονεύματα της Αγίας Ελένης”.\nΣτον Jean Tulard,\nαπό τον μαθητή προς τον Δάσκαλο,\nΑ. Ο Emmanuel de Las Cases και η περιφρούρηση της υστεροφημίας του Ναπολέοντα\nΤo 1823, δύο χρόνια έπειτα από τον θάνατο του εξόριστου στη Νήσο της Αγίας Ελένης Ναπολέοντα Α΄ (5 Μαϊου 1821), κυκλοφόρησε στη Γαλλία ένα πολύτομο έργο, φέροντα τον τίτλο Τα Απομνημονεύματα της Αγίας Ελένης (Le Mémorial de Sainte-Hélène ), το οποίο θεωρήθηκε ως η παρακαταθήκη του αυτοκράτορα, μια πρωτογενής μαρτυρία για τη ζωή, τη σταδιοδρομία, αλλά και για την καθημερινότητα και τις συνθήκες κράτησης του τελευταίου στην Αγία Ελένη, ένα απομονωμένο ηφαιστειογενές νησί στη μέση του Ατλαντικού, σε απόσταση 3.000 χλμ. από την πλησιέστερη ακτή και άνω των 10.000 χλμ.από τη Γαλλία. Τα Απομνημονεύματα της Αγίας Ελένης έτυχαν θερμότατης υποδοχής από το αναγνωστικό κοινό σε ολόκληρη την Ευρώπη, αποτέλεσαν μια από τις μεγαλύτερες εμπορικές επιτυχίες καθ όλη τη διάρκεια του 19ου αιώνα και εθεωρούντο (και εξακολουθούν να θεωρούνται) από τους ιστορικούς ως μαρτυρία εξέχουσας σημασίας.\nΩστόσο, σε αντιδιαστολή με την εικόνα που ο πολύς κόσμος έχει σχηματίσει, τα Απομνημονεύματα της Αγίας Ελένης δεν γράφτηκαν ούτε υπαγορεύτηκαν από τον Ναπολέοντα. Πρόκειται για μια συλλογή σημειώσεων του κόμη Emmanuel de Las Cases (1766-1842), ο οποίος είχε εισχωρήσει από παλιά στο περιβάλλον του αυτοκράτορα και κερδίσει την εύνοιά του. Έπειτα από τον εξαναγκασμό του Ναπολέοντα σε παραίτηση (11 Απριλίου 1814), ο Las Cases διέφυγε στην Αγγλία. Επανήλθε, όμως, σύντομα στην πατρίδα του, προκειμένου να υπηρετήσει τον αυτοκράτορα στη διάρκεια των περίφημων εκατό ημερών (Μάρτιος – Ιούλιος 1815), που μεσολάβησαν ανάμεσα στην απόδραση από τη Νήσο Έλβα και τη μάχη του Βατερλώ. Παρά την αρνητική έκβαση της τελευταίας, παρέμεινε πιστός στον Ναπολέοντα και τον συνόδευσε στο νέο τόπο εξορίας, τη Νήσο της Αγίας Ελένης.\nΜέχρι στιγμής, δύο σημεία χρήζουν επεξήγησης. Κατ αρχήν, ο Las Cases προσφέρθηκε οικειοθελώς να ακολουθήσει τον καθαιρεθέντα αυτοκράτορα. Ουδείς του είχε ζητήσει να προβεί σε μια ενέργεια του είδους αυτού. Ούτε καν ο Ναπολέων. Όταν, μάλιστα, ο τελευταίος ζήτησε να πληροφορηθεί, εκφράζοντας εύλογη απορία, τα κίνητρα της επιλογής, ο Las Cases απάντησε πως η απομόνωση στη μέση του Ατλαντικού ήταν μια πρώτου μεγέθους ευκαιρία προκειμένου να τον συνδράμει στην κατοχύρωση της υστεροφημίας του μέσω της σύνταξης Απομνημονευμάτων. Καθώς, μάλιστα, η συγκεκριμένη στιχομυθία έλαβε χώρα εν πλῴ προς την Αγία Ελένη, διαφαίνεται ξεκάθαρα ο λόγος της παρουσίας του Las Cases στο πλευρό του αυτοκράτορα: επρόκειτο για μια προμελετημένη επικοινωνιακή επιχείρηση, από την οποία θα μπορούσε να αντλήσει όφελος και σε προσωπικό επίπεδο. Κατά δεύτερο λόγο, το περιεχόμενο των εννέα τόμων (άνω των 2.000 σελίδων) των Απομνημονευμάτων της Αγίας Ελένης είναι η επεξεργασία προχείρων σημειώσεων από πολυάριθμες συζητήσεις, τις οποίες ο Las Cases είχε με τον Ναπολέοντα, συνήθως στο πλαίσιο περιπάτων σε μικρή ακτίνα πέριξ του Longwood House, της οικίας στο κεντρικό υψίπεδο της νήσου, όπου “φιλοξενούνταν” ο αυτοκράτορας και η συνοδεία του. Μετά τη δύση του ηλίου, διαθέτοντας τη συνδρομή του γιού του, που τον είχε ακολουθήσει στον τόπο εξορίας, ο Las Cases καθαρόγραφε και συμπλήρωνε τις σημειώσεις, τις οποίες είχε κρατήσει στη διάρκεια της ημέρας.\nΟ Emmanuel de Las Cases και η πρώτη έκδοση των Απομνημονευμάτων της Αγίας Ελένης το 1823.\nΔεν υπάρχει αμφιβολία πως η όλη διαδικασία, η οποία υιοθετήθηκε θέτει για έναν ιστορικό μεθοδολογικά προβλήματα υψίστης σημασίας. Ουδείς δύναται να αμφισβητήσει τη νομιμοφροσύνη του Las Cases, τον θαυμασμό και τον σεβασμό, που ο επιμελητής-συγγραφέας των Απομνημονευμάτων της Αγίας Ελένης έτρεφε για τον ήρωά του. Επιπρόσθετα, ο Las Cases, ήταν δεινός συγγραφέας και ήξερε να γοητεύει το αναγνωστικό κοινό. Το πρόβλημα συνίσταται στο ότι δεν υπάρχει η παραμικρή ένδειξη ως προς το κατά πόσο το περιεχόμενο των Απομνημονευμάτων της Αγίας Ελένης αντικατοπτρίζει πιστά τα όσα εκμυστηρεύτηκε ο Ναπολέων ή, αντίθετα, αν πρόκειται για προϊόν εξιδανίκευσης με την προοπτική ακόμα και μιας μελλοντικής εμπορευματοποίησης, χάρη στην παρείσφρηση του υποκειμενικού στοιχείου. Μέχρι πρότινος, κανένας ιστορικός δεν ήταν σε θέση να απαντήσει υπεύθυνα σε αυτό το κρίσιμο ερώτημα.\nΗ όλη κατάσταση επιδεινώθηκε από μια επιπλέον παράμετρο. Ο Ναπολέων, ως γνωστόν, αποβιβάστηκε στην Αγία Ελένη στις 15 Οκτωβρίου 1815 και παρέμεινε εκεί έως τον θάνατό του την άνοιξη του 1821. Αντίθετα με όσα θα ανέμενε κανείς, τα Απομνημονεύματα της Αγίας Ελένης δεν καλύπτουν το σύνολο της εξαετούς εξορίας του αυτοκράτορα. Στην πραγματικότητα ξεπερνούν οριακά το πρώτο έτος μόνο, καθώς ο ίδιος ο Las Cases (διαθέτοντας ενδεχομένως τη συναίνεση του αυτοκράτορα, σε μια προσπάθεια να φυγαδεύσει το περιεχόμενο των Απομνημονευμάτων στον έξω κόσμο) προκάλεσε, ουσιαστικά, την αποπομπή του από το νησί περί τα τέλη του 1816. Ωστόσο, ταυτόχρονα με την απέλαση, οι βρετανικές αρχές κατείσχαν το χειρόγραφο, το οποίο του επέστρεψαν μόνο έπειτα από τον θάνατο του Ναπολέοντα. Συνεπώς, επί πέντε ολόκληρα χρόνια (1816-1821), ο Las Cases προετοίμαζε την έκδοση των Απομνημονευμάτων εξ αποστάσεως, στερούμενος της κύριας πηγής της πληροφόρησής του, των σημειώσεων, δηλαδή, που είχε κρατήσει και επεξεργαστεί ενόσω διέμενε στην Αγία Ελένη. Αναμενόμενη ήταν, υπό αυτές τις συνθήκες, η διεύρυνση του χάσματος ανάμεσα στην αρχική αφήγηση του Ναπολέοντα και την τελική απόδοση στο πλαίσιο της έκδοσης του 1823. Ωστόσο, εξακολουθεί να πρόκειται για μια απόκλιση, δύσκολο έως αδύνατο να αξιολογηθεί επακριβώς από τους ειδικούς, καθώς το πρωτότυπο χειρόγραφο των επεξεργασμένων σημειώσεων, αν και είναι αποδεδειγμένο ότι επιστράφηκε κάποια στιγμή στα χέρια του νομίμου κατόχου του, δεν δείχνει να έχει, μέχρι στιγμής τουλάχιστον, διασωθεί. Μοναδική μαρτυρία αποτελεί το εκδοθέν κείμενο, δίχως να υφίσταται δυνατότητα οποιουδήποτε είδους αντιπαραβολής με την αρχική ανέκδοτη πηγή.\nΗ Νήσος της Αγίας Ελένης και οι απόκρημνες ακτές της, όπως απεικονίζονται σε γκραβούρα του Robert Havell (1769-1832).\nΟι παραπάνω δυσκολίες δεν απέτρεψαν το αναγνωστικό κοινό να ανταποκριθεί σύσσωμο στην κυκλοφορία των εννέα τόμων. Μέσα σε ένα χρόνο τα αντίτυπα εξαντλήθηκαν, γεγονός που οδήγησε το 1824 σε δεύτερη έκδοση. Ταυτόχρονα, εκδοτικοί οίκοι του εξωτερικού εκδήλωσαν ενδιαφέρον. Έτσι, το πολύτομο έργο του Las Cases γνώρισε απήχηση και εκτός γαλλικών συνόρων. Έως το 1830, τα Απομνημονεύματα της Αγίας Ελένης λειτούργησαν ως το μπεστ σέλερ της εποχής. Υστερούσαν σε πωλήσεις μόνο έναντι μιας άλλης σταθερής αξίας: των Μύθων του Jean de La Fontaine. Η εντυπωσιακή αυτή επιτυχία οφείλεται σε πολλούς λόγους. Κατ αρχήν, στην μεγάλη επικοινωνιακή διάσταση του θέματος. Έστω και μετά θάνατον, ο Ναπολέων εξακολουθούσε να εγείρει το ενδιαφέρον του πλήθους, που αποζητούσε να πληροφορηθεί τις συνθήκες, κάτω από τις οποίες ο ερημίτης της Αγίας Ελένης είχε διάγει τα τελευταία χρόνια της ζωής του. Άλλωστε, ο πρώην αυτοκράτορας δεν ήταν ο πρώτος τυχών. Όσο αντικρουόμενα και αν ήταν τα αισθήματα που ενέπνεε, είχε σφραγίσει με την παρουσία του τις εξελίξεις των τελευταίων τριάντα ετών. Πόσο μάλλον που τα Απομνημονεύματα της Αγίας Ελένης περιλάμβαναν αναφορές στις ένδοξες και λιγότερο ένδοξες στιγμές της πλούσιας και ταραχώδους σταδιοδρομίας του. Κατά δεύτερο λόγο, η μεγάλη απήχηση του όλου εγχειρήματος οφείλεται στις αδιαμφισβήτητες συγγραφικές ικανότητες του Las Cases, γεγονός, το οποίο καθιστά το τελικό αποτέλεσμα ιδιαίτερα ελκυστικό. Οι πλέον καταξιωμένοι εκδοτικοί οίκοι (μεταξύ των οποίων η φημισμένη La Pléiade) ενέταξαν, έκτοτε, τα Απομνημονεύματα στον προγραμματισμό τους, με αποτέλεσμα το όνομα του Las Cases να προβάλλει ισότιμα μεταξύ των κορυφαίων της παγκόσμιας λογοτεχνίας. Τέλος, η πολιτική συγκυρία της δεκαετίας 1820-1830, συνέβαλε τα μέγιστα ούτως ώστε το όλο περιεχόμενο να προσλάβει εντελώς αναπάντεχες προεκτάσεις, υπό το φως των διαφόρων εξελίξεων και ζυμώσεων της εποχής. Προκειμένου, όμως, να μπορέσει η τελευταία αυτή διάσταση να γίνει κατανοητή, είναι απαραίτητο να προηγηθεί μια συνοπτική παρουσίαση της εικόνας και της προσωπικότητας του Ναπολέοντα, έτσι όπως αναδεικνύονται μέσα από το κείμενο.\nΣύμφωνα με τον Ακαδημαϊκό και μέγα ειδικό της περιόδου της Γαλλικής Επανάστασης και των Ναπολεοντείων χρόνων Jean Tulard, τα Απομνημονεύματα της Αγίας Ελένης υπήρξαν το εγκόλπιο του βοναπαρτισμού, του πολιτικού ρεύματος εκείνου, όπου η εξουσία συγκεντρώνεται σε ένα πρόσωπο που διαθέτει ευρεία αποδοχή, κυβερνά αυταρχικά και, ακόμη κι αν πιστεύει ότι υπερασπίζεται τα λαϊκά συμφέροντα, στην πραγματικότητα εξυπηρετεί τους στόχους μιας ολιγαρχίας. Η ουσιαστική συμβολή των Απομνημονευμάτων στη σφυρηλάτηση του δόγματος του βοναπαρτισμού οφείλεται στο γεγονός ότι μέσα από τις σελίδες των τελευταίων, ο Ναπολέων αναδεικνύει το όλο ιστορικό του έργο υπό το πρίσμα μιας πολιτικής σκέψης, που συνδυάζει πολλαπλές θεμελιώδεις πτυχές.\nΔίχως να απομακρύνονται από τις βασικές αρχές του βοναπαρτισμού (ισότητα έναντι των νόμων, σεβασμός της ιεραρχίας, υπεροχή της εκτελεστικής εξουσίας έναντι της νομοθετικής, αγώνας κατά της βασιλείας και του ιακωβινισμού), τα Απομνημονεύματα της Αγίας Ελένης υπεραμύνονται, με αξιοθαύμαστη, είναι αλήθεια, ευελιξία, των νεότευκτων αξιών του φιλελευθερισμού και του εθνισμού, σχεδόν ανύπαρκτων νωρίτερα, ενάντια στον θεσμό της απόλυτης μοναρχίας. Ο Ναπολέων όχι μόνο ανακτά post mortem τον έλεγχο του δόγματος του βοναπαρτισμού (τον οποίο είχε εκ των πραγμάτων απωλέσει μεταξύ των ετών 1815 και 1821), αλλά του προσδίδει νέα ιστορική διάσταση, συμβιβασμένη με τα σημεία και τις επιταγές των νέων καιρών. Δεν είναι τυχαίο πως τα γραπτά του μελλοντικού Ναπολέοντα Γ΄ ουδόλως αποκλίνουν από το εν λόγῳ πολιτικό μήνυμα.\nO Ναπολέων αναπολεί τα μεγαλεία του παρελθόντος από τα βράχια της Αγίας Ελένης.\nΗ πρώτη εικόνα του Ναπολέοντα, έτσι όπως προκύπτει από το κείμενο, είναι εκείνη του ενσαρκωτή και συνεχιστή της θετικής διάστασης της Γαλλικής Επανάστασης. Αν και εμφανιζόμενος ως κληρονόμος των αρχών της επανάστασης, καταφέρνει, εν τέλει, να διαχωρίσει τις θετικές από τις αρνητικές πτυχές, διατηρώντας στο ακέραιο τις πρώτες. Ασκεί έντονη κριτική στον Ροβεσπιέρο επειδή δεν κατάφερε να ολοκληρώσει τον όλο κύκλο. Ενστερνίζεται την επαναστατική νομοθεσία στον κοινωνικό, κυρίως, τομέα, όχι όμως τις μεθόδους της τρομοκρατίας και της αναρχίας. Δεν θεωρεί τον εαυτό του ως συνεχιστή της επανάστασης, αλλά ως θεματοφύλακα των εποικοδομητικών πτυχών της τελευταίας. Δεν την διαιωνίζει. Την ολοκληρώνει, επιδιδόμενος σε μια διαδικασία κάθαρσης, η οποία προσβλέπει σε μελλοντική ανάκαμψη από την όλη περιπέτεια, με ψυχολογία και πνεύμα εθνικής συμφιλίωσης.\nΟ εγγυητής των ελευθεριών του μέλλοντος, είναι η δεύτερη ιδιότητα, η οποία αποδίδεται στον Ναπολέοντα από το κείμενο των Απομνημονευμάτων. Σε αυτό, ο αυτοκράτορας δεν επιχειρεί να αιτιολογήσει τις προσβολές των ατομικών και συλλογικών ελευθεριών την εποχή της διακυβέρνησής του. Τις θεωρεί αναμενόμενη συνέπεια της εμπόλεμης κατάστασης. Συγχρόνως με τον τερματισμό των στρατιωτικών επιχειρήσεων, το αυτοκρατορικό καθεστώς θα στρεφόταν εκ των πραγμάτων προς την κατεύθυνση της φιλελευθεροποίησης, στό πλαίσιο μιας ομόσπονδης Ευρώπης, όπου η Γαλλία θα ασκούσε κυρίαρχο ρόλο. Παρουσιάζει ένα δικό του επίτευγμα, τον Ναπολεόντειο Αστικό Κώδικα, ως στέρεο και ασφαλές υπόβαθρο των πολιτικών ελευθεριών του μέλλοντος, με προεξέχουσα την ελευθερία του ατόμου. Εκφέροντας έναν λόγο αυτού του περιεχομένου, ο επιμελητής των Απομνημονευμάτων προσβλέπει σε δυο ζητούμενα. Αφενός προσφέρει τη δυνατότητα στους βοναπαρτιστές να εκφράσουν επιδεικτικά τον, μάλλον υποκριτικό, φιλελευθερισμό τους. Αφετέρου, επιτρέπει στους γνήσιους φιλελεύθερους να διαδώσουν, ίσως και άθελά τους, τον ναπολεόντειο θρύλο σε ένα ευρύτερο ακροατήριο.\nΤρίτη διάσταση, είναι εκείνη του Ναπολέοντα υπερασπιστή της λαϊκής κυριαρχίας. Μέσα από τις σελίδες των Απομνημονευμάτων, ο αυτοκράτορας πολλαπλασιάζει τις αναφορές του αλλά και την προσχώρησή του στην αρχή της λαϊκής κυριαρχίας. Στη σκέψη του, η έννοια της κληρονομικότητας στη διαδοχή της εξουσίας δεν πραγματοποιείται ελέῳ Θεού. Προκύπτει από τη βούληση και την εντολή του λαού, μέσα σε ένα πλαίσιο αυστηρά διακριτών και καθορισμένων από το νόμο σχέσεων ανάμεσα στους υπηκόους και εκείνον που τους εκπροσωπεί. Ο αυτοκράτορας προσδίδει τόσο μεγάλη σημασία στην κοινή γνώμη, ακριβώς επειδή ο ίδιος θεωρεί ότι ενσαρκώνει προσωπικά τις φιλοδοξίες και τα οράματα της τελευταίας.\nΤαυτόχρονα όμως (προφανώς για να μην υπάρξει κίνδυνος παρερμηνείας), εμφανίζεται και ως εγγυητής της υπεροχής της εκτελεστικής εξουσίας ενάντια σε μια στρατιωτική δεσποτεία. Αυτοχρίζεται “Ύπατος Μάγιστρος”, κάνοντας λόγο για μια μορφή μετριοπαθούς μοναρχικής διακυβέρνησης. Δεν κρύβει την επιφύλαξή του έναντι των κοινοβουλευτικών θεσμών. Έχοντας, προφανώς, κατά νου την εμπειρία της Γαλλικής Επανάστασης, τις θεωρεί χυδαίες και περιορισμένης ωφελιμότητας για το εθνικό συμφέρον. Εν ολίγοις, ο Ναπολέων προάγει την ιδέα της αδιαμφισβήτητης υπεροχής της εκτελεστικής εξουσίας σε βάρος της νομοθετικής, σφυρηλατώντας, έτσι, ένα αυταρχικό σύστημα διακυβέρνησης, το οποίο, ωστόσο, απέχει παρασάγγας από εκείνο της βασιλείας ελέῳ Θεού.\nΟ Ναπολέων υπάγορεύει τα Απομνημονεύματα της Αγίας Ελένης στον Las Cases, πίνακας του William Quiller Orchardson, 1892, Lady Lever Art Gallery, Λίβερπουλ. Πρόκειται για μια πρόσληψη της πραγματικότητας καθ όλα εσφαλμένη.\nΠέμπτη και τελευταία διάσταση, η οποία αναδεικνύεται μέσα από τις σελίδες των Απομνημονευμάτων της Αγίας Ελένης, είναι εκείνη του Ναπολέοντα υποστηρικτή και διακινητή της αρχής των εθνοτήτων. Πρόκειται για ένα γνώρισμα, το οποίο διατρέχει διαγωνίως ολόκληρο το κείμενο. Ο έκπτωτος αυτοκράτορας επιμένει στην ανάγκη επίτευξης μιας εθνικής ενότητας. Την οραματίζεται μέσω της ανάπτυξης και ενδυνάμωσης μιας άρχουσας τάξης δίχως αναχρονιστικά δικαιώματα, καθώς και με τη συνδρομή μιας συγκεντρωτικής εξουσίας, ικανής να επιφέρει μια αρμονική και εκλογικευμένη ισορροπία. Ταυτόχρονα, εκφράζει την πεποίθησή του ως προς τη σημασία και την ισχύ της αρχής των εθνοτήτων, η οποία ουδόλως αντικρούει την παλαιότερη θεωρία περί δημιουργίας μιάς ομόσπονδης Ευρώπης. “Δεν υπήρξα παρά ο ολετήρας των δικαιωμάτων των λαών, εγώ, που τόσα είχα πράξει και ήμουν διατεθειμένος να αγωνιστώ εκ νέου γι αυτά”, ομολογεί σε μια έξαρση αυτοκριτικής διάθεσης. Υπενθυμίζει, παραταύτα, πως η ενοποίηση της Πολωνίας, την οποία ο ίδιος είχε δρομολογήσει, παρεμποδίστηκε αποκλειστικά και μόνο από την ατυχή έκβαση της εκστρατείας στη Ρωσία και υπεραμύνεται των πράξεών του, οι οποίες απέτρεψαν μια περαιτέρω αποσύνθεση της Ιταλίας, ανοίγοντας, με τον τρόπο αυτό, την πορεία προς μια μελλοντική ενοποίηση της τελευταίας.\nΤα Απομνημονεύματα της Αγίας Ελένης αποτελούν, κατά κάποιο τρόπο, την τελευταία μάχη του αυτοκράτορα, η οποία υπήρξε, μετά θάνατον πάντοτε, νικηφόρα, χάρη σε δυο παράγοντες: α) τη διαμεσολάβηση του Las Cases, που δεν δίστασε να εμπλουτίσει το κείμενο με πλήθος από δικές του προσθήκες (ακόμα και δημοφιλείς ρήσεις, οι οποίες επί χρόνια ολόκληρα αποδίδονταν στον Ναπολέοντα, αποδείχθηκε πως ήταν δικής του έμπνευσης) και β) τις συνθήκες κράτησης, που του επέτρεψαν (χάρη, πάντοτε, στη διαμεσολάβηση και τις συγγραφικές ικανότητες του Las Cases), να εμφανίσει τον εγκλεισμό ως πραγματικό μαρτύριο.\nΠολλά έχουν γραφεί γύρω από το υποκειμενικό στοιχείο του Las Cases. Δεν υπάρχει αμφιβολία πως ο τελευταίος παρεμβάλλει (άλλοτε συνειδητά, άλλοτε όχι) παραμορφωτικά κάτοπτρα, καθιστώντας την ανεύρεση της ιστορικής αλήθειας δυσχερή. Πέρα από την έγνοια της περιφρούρησης της υστεροφημίας του ινδάλματός του, ευθύς εξαρχής έχει κατά νου και το προσωπικό συμφέρον, καθώς πραγματεύεται ένα εξόχως επικοινωνιακό θέμα, ικανό να οδηγήσει σε μια άνευ προηγουμένου εμπορική επιτυχία. Ο τρόπος, με τον οποίο επιβάλλει την παρουσία του στο πλευρό του αυτοκράτορα και τον πείθει να αποδεχθεί την πρόταση είναι αποκαλυπτικός. Υπάρχει, επομένως, ευθύς εξαρχής ένα είδος σκοπιμότητας που από μόνο του αυξάνει τον κίνδυνο αλλοίωσης της πραγματικότητας. Η (μη ηθελημένη τη φορά αυτή) κατάσχεση του πρωτότυπου χειρογράφου από τους Βρετανούς για μεγάλο χρονικό διάστημα, πολλαπλασίασε τον κίνδυνο. Ωστόσο, πολλοί πιστεύουν ότι η πραγματική διαστρέβλωση οφείλεται στη δυναμική προς μια περισσότερο φιλελεύθερη κοινωνία, που άρχισε να εκδηλώνεται στις αρχές της δεκαετίας του 1820. Εάν κάποιος απόηχος είχε καταφέρει να φτάσει μέχρι την μακρινή και ξεχασμένη από Θεό και ανθρώπους Νήσο της Αγίας Ελένης, θα πρέπει να ήταν εξαιρετικά εξασθενισμένος. Ο Las Cases, όμως, υπήρξε αυτόπτης μάρτυς των διαφόρων αυτών ζυμώσεων, το βίωμα των οποίων τον έπεισε να αντιστρέψει πλήρως την προοπτική του, εστιάζοντας στις διαχρονικές αξίες της Ναπολεόντειας εποχής, εφοδιάζοντας με προφητικές, σχεδόν, διαστάσεις τον ήρωά του και μετατρέποντας το εγχείρημά του σε μια επιδέξια επιχείρηση προπαγάνδας. Στα Απομνημονεύτατα της Αγίας Ελένης, ο Ναπολέων αναφέρεται στο παρελθόν, κοιτάζει όμως (ελέῳ Las Cases) προς το μέλλον. Οι ειδικοί ερευνητές είχαν ανέκαθεν απόλυτη συναίσθηση του προβλήματος. Μη διαθέτοντας, ωστόσο, κάποιο σημείο σύγκρισης, καθώς η έκδοση του 1823 αποτελούσε το ένα και μοναδικό τεκμήριο του κειμένου, αδυνατούσαν να εκτιμήσουν το μέγεθος της διαστρέβλωσης και της απόκλισης από την ιστορική πραγματικότητα. Η όλη κατάσταση άλλαξε εκ διαμέτρου μεταξύ των ετών 2008 και 2017, με την ανεύρεση, επεξεργασία και επιμελημένη έκδοση του πλησιεστέρου προς το πρωτότυπο χειρόγραφο του Las Cases, πιστού αντιγράφου, κάτω απο συνθήκες, οι οποίες περιγράφονται παρακάτω.\nΗ Νήσος της Αγίας Ελένης.\nΣτα Απομνημονεύματα της Αγίας Ελένης υπάρχουν συχνές αναφορές στις συνθήκες κράτησης. Το νησί προσφέρεται ως τόπος εξορίας και θέσης σε περιορισμό κατ οίκον. Στο μέσο κυριολεκτικά του Ατλαντικού Ωκεανού, περιστοιχισμένο από απόκρημνες ακτές, έρμαιο των ισχυρών ανέμων, που εμποδίζουν τα πλοία να προσεγγίσουν στην ξηρά (ακόμα και σήμερα η αποβίβαση πραγματοποιείται με βάρκες), καθιστά εξαιρετικά δύσκολη έως πρακτικά αδύνατη οποιαδήποτε επιχείρηση απόδρασης. Παρά ταύτα, οι βρετανικές αρχές φρόντισαν να λάβουν όλα τα απαραίτητα προληπτικά μέτρα. Στις 10 Δεκεμβρίου 1815, ο αυτοκράτορας και η συνοδεία του μεταφέρθηκαν στο Longwood House, ένα μικρό σύμπλεγμα κατοικιών στο κεντρικό υψίπεδο του νησιού, σε απόσταση ασφαλείας από την ακτή. Η φύλαξη ανατέθηκε σε μια δύναμη 3.000 (!) ανδρών, που αναπτύχθηκαν περιμετρικά. Η κυκλοφορία εντός της περιμέτρου ήταν ελεύθερη. Πέραν αυτής, απαραίτητη προϋπόθεση αποτελούσε η εξασφάλιση της σχετικής άδειας από τις αρχές του νησιού. Οποιαδήποτε έξοδος πέραν της περιμέτρου, γινόταν αντικείμενο στενής παρακολούθησης. Οι ανέσεις περιορίζονταν στα απαραίτητα, η δε διατροφή ήταν μέτρια έως κακή. Η αλληλογραφία (αλλά και κάθε είδος γραπτού κειμένου συμπεριλαμβανομένων των σημειώσεων του Las Cases και του πρωτότυπου χειρογράφου των Απομνημονευμάτων) υπαγόταν σε κανόνες αυστηρής λογοκρισίας, ενώ, μεταξύ των θαμώνων του Longwood κοινή ήταν η πεποίθηση περί παρείσφρησης κατασκόπων στους κόλπους του βοηθητικού προσωπικού. Σήμερα, το Longwood και ο παραπλήσιος τάφος του Ναπολεόντα (προτού τα οστά του τελευταίου μεταφερθούν στο Παρίσι το 1840), αποτελούν ιδιοκτησία του Γαλλικού κράτους, το οποίο έχει αναλάβει τα έξοδα συντήρησης και λειτουργίας τους ως τόπου προσκυνήματος.\nΤο Longwood House σε χαρακτικό εποχής.\nIn Napoleon’s footsteps on St Helena\nΣτις 17 Απριλίου 1816 πραγματοποιήθηκε η πρώτη συνάντηση του Ναπολέοντα με τον στρατηγό Sir Hudson Lowe, τον νεοδιορισθέντα κυβερνήτη της Αγίας Ελένης. Μέχρι το 1821, ο συνολικός αριθμός των συναντήσεων ανάμεσα στους δυο άνδρες δεν κατάφερε να ξεπεράσει τις δέκα, γεγονός που καταδεικνύει τις κάκιστες μεταξύ τους σχέσεις. Ο ήδη γνωστός από το παρελθόν για την άξεστη συμπεριφορά του Βρετανός αξιωματούχος, διακατεχόταν σε καθημερινή κλίμακα από το σύνδρομο της απόδρασης του διάσημου κρατουμένου του και για τον λόγο αυτό ενίσχυε διαρκώς και με τρόπο αψυχολόγητο τα μέτρα ασφαλείας, προκαλώντας τη δικαιολογημένη δυσφορία των εγκλείστων του Longwood. Κάθε είδους μέτρο (ψυχολογικής περισσότερο) πίεσης ήταν ευπρόσδεκτο στο ποσοστό, κατά το οποίο θα μπορούσε να αποτρέψει παρόμοιο ενδεχόμενο. Πόσο μάλλον, που φήμες, με προέλευση την Ευρώπη και την Αμερική, έκαναν λόγο ακόμα και για σχεδιαζόμενη φυγάδευση του αυτοκράτορα με χρήση …υποβρυχίου, του νέου είδους πλεούμενου, που είχε επινοήσει ο Αμερικανός μηχανικός Robert Fulton, πατέρας της προώθησης των πλοίων με ατμοκίνηση.\nΣτην πραγματικότητα, η κατάσταση ήταν λιγότερο δραματική από όσο περιγράφεται με αδρές εκφράσεις στα Απομνημονεύτατα της Αγίας Ελένης (στην εκδοθείσα μορφή και λιγότερο στο αρχικό χειρόγραφο που κατασχέθηκε από τους Βρετανούς το 1816 και το οποίο υπόκειτο, ούτως ή άλλως, σε λογοκρισία). Η μεταμόρφωση του Ναπολέοντα από έγκλειστο σε μάρτυρα είναι σε μεγάλο ποσοστό εφεύρημα του Las Cases, με αντικειμενικό σκοπό την κατάκτηση ενός όσο το δυνατόν πολυπληθέστερου αναγνωστικού κοινού, κάτι που κατάφερε στην εντέλεια. Οι, συνεπαρμένοι από το πνεύμα του Ρομαντισμού, αναγνώστες των Απομνημονευμάτων, έχοντας κατά νου ότι σε στιγμές δόξας, ο Ναπολέων είχε καταλύσει στα μεγαλύτερα και πολυτελέστερα ανάκτορα της Ευρώπης, κλονίστηκαν διαβάζοντας την περιγραφή της καθημερινής ζωής στο ταπεινό Longwood. Ακόμα και η γεμάτη συγκινησιακή φόρτιση έκφραση “Αν ο Ιησούς δεν είχε σταυρωθεί δεν θα ήταν Θεός”, η οποία αποδίδεται στον Ναπολέοντα, δεν είναι αποδεδειγμένο ότι εκστομίστηκε τελικά από αυτόν. Φαίνεται, πάντως, πως και ο ίδιος ο αυτοκράτορας δεν υπήρξε εντελώς αμέτοχος. Επάνω στο νησί, πριν από την αναχώρηση του Las Cases, διαδραματίστηκε κοινῄ συναινέσει μια κωμωδία, που συνίστατο στην εσκεμμένη μεταμόρφωση του εαυτού του από απλό εξόριστο σε Προμηθέα δεσμώτη στον βράχο της Αγίας Ελένης, αιχμάλωτο της Ιεράς Συμμαχίας, καθώς και στη μετατροπή του Hudson Lowe από σπασμωδικό και αγχωμένο κυβερνήτη σε έναν στυγνό και αδίστακτο δεσμοφύλακα.\nSir Hudson Lowe (1769 – 1844).\nΣυνοψίζοντας, η έκδοση των Απομνημονευμάτων της Αγίας Ελένης του 1823-1824, όπως και όλες οι υπόλοιπες, που κυκλοφόρησαν μεταγενέστερα, κινούνται στο μεταίχμιο της ιστορικής αλήθειας και της περιστασιακής της παραβίασης. Ο Ναπολέων ουδέποτε υπήρξε υπερασπιστής της λαϊκής κυριαρχίας, πόσο μάλλον εγγυητής της αρχής των εθνοτήτων. Ο εγκλεισμός του στην άκρη του κόσμου από τα κράτη μέλη της Ιεράς Συμμαχίας, ορκισμένων εχθρών όλων όσων παραπλανητικά αποδίδονται στον αυτοκράτορα από τα Απομνημονεύματα, προσέφερε το τέλειο άλλοθι στον Las Cases. Μέσα σε μια διαφορετική χρονική συγκυρία, ελισσόμενος με αξιοζήλευτη ευελιξία και αναμφισβήτητη συγγραφική ικανότητα, εκπλήρωσε στο έπακρο τον δισυπόστατο στόχο, τον οποίο είχε θέσει ευθύς εξαρχής: εκείνον της περιφρούρησης της υστεροφημίας του ινδάλματός του και εκείνον μιας ανεπανάληπτης εκδοτικής επιτυχίας. Υπό παρόμοιες συνθήκες, είναι δεδομένο πως η αποστολή και ο ρόλος των ιστορικών υποβαθμίζονται σε ελάσσονα μοίρα.\nΒ. Το χειρόγραφο της Βρετανικής Βιβλιοθήκης και η επανεκτίμηση των Απομνημονευμάτων\nΤο 2004, στο πλαίσιο μιας έρευνας στη Βρετανική Βιβλιοθήκη του Λονδίνου για τον Hudson Lowe, ο ιστορικός Peter Hicks εντόπισε την ύπαρξη ενός μακροσκελούς τετράτομου χειρογράφου κειμένου, το οποίο έμελλε να οδηγήσει σε επανεκτίμηση της όλης υπόθεσης. Το κείμενο βρέθηκε στα κατάλοιπα της οικογενείας Bathurst (o Henry Bathurst, 3ος λόρδος Bathurst, διετέλεσε από το 1812 έως το 1827 υπουργός Στρατιωτικών και Αποικιών). Το εν λόγῳ κείμενο είναι ένα αντίγραφο του πρώτου χειρογράφου, που οι αρχές της Αγίας Ελένης είχαν κατάσχει λίγο προτού απελάσουν από εκεί τον Las Cases. Όταν, αμέσως μετά τον θάνατο του Ναπολέοντα το 1821, βρέθηκαν μπροστά στην υποχρέωση να επιστρέψουν το χειρόγραφο στον νόμιμο κάτοχό του, φρόντισαν, προηγουμένως, να κρατήσουν ένα πιστό αντίγραφο. Επρόκειτο για μια προληπτική κίνηση, ενόψει της διαφαινόμενης, τότε, έκδοσης των Απομνημονευμάτων της Αγίας Ελένης, η οποία τους παρείχε την δυνατότητα να αντικρούσουν οποιεσδήποτε μεταγενέστερες προσθήκες, ειδικότερα εάν αυτές στρέφονταν εναντίον των βρετανικών συμφερόντων. Το πιστό αυτό αντίγραφο παραδόθηκε στον καθ ύλην αρμόδιο υπουργό (δηλ. τον Bathurst) κι έτσι εξηγείται ο εντοπισμός του στα κατάλοιπα της οικογενείας. Το 1965, το αρχείο Bathurst κατατέθηκε στη Βρετανική Βιβλιοθήκη, όπου φυλάσσεται σήμερα. Η αλήθεια είναι πως η ύπαρξη του τετράτομου χειρογράφου κειμένου είχε επισημανθεί 42 χρόνια νωρίτερα, το 1923, όταν η Επιτροπή Ιστορικών Χειρογράφων (Historical Manuscripts Commission), εφαρμόζοντας σχολαστικά τη σχετική νομοθεσία, είχε δημοσιοποιήσει μια αναλυτική καταγραφή των καταλοίπων Bathurst, έστω και αν τα τελευταία βρίσκονταν ακόμη στην κατοχή της οικογενείας και απαιτείτο ειδική άδεια προκειμένου ένας ερευνητής να μπορέσει να τα συμβουλευθεί. Στην καταγραφή αυτή αναφέρεται ρητά η ύπαρξη του επίμαχου χειρογράφου. Ωστόσο, ουδείς διέγνωσε τότε τη σημασία του. Ούτε το 1965, όταν τα κατάλοιπα αποκτήθηκαν από τη Βρετανική Βιβλιοθήκη. Χρειάστηκε να περάσουν άλλα 39 ολόκληρα χρόνια, έως ότου ο Hicks καταφέρει να εντοπίσει την ύπαρξή του από τύχη και μόνο.\nΠρώτη αντίδραση του Βρετανού ιστορικού ήταν να ενημερώσει σχετικά τον άμεσα ενδιαφερόμενο φορέα στη Γαλλία, την Fondation Napoléon. Αμέσως συγκροτήθηκε μια ομάδα από ειδικούς (Thierry Lentz, Chantal Prévot, François Houdecek και, φυσικά, Peter Hicks), η οποία ανέλαβε να εξετάσει το κείμενο και να αξιολογήσει το περιεχόμενό του. Η εξονυχιστική και επίπονη αυτή διαδικασία ολοκληρώθηκε τον Οκτώβριο του 2017, με την κυκλοφορία μιας έκδοσης, η οπoία φέρει τον τίτλο Emmanuel de Las Cases: Le Mémorial de Sainte-Hélène. Le Manuscrit original retrouvé (Τα Απομνημονεύματα της Αγίας Ελένης. Το ανευρεθέν πρωτότυπο χειρόγραφο).\nΑν και ελαφρώς παραπλανητικός, ο τίτλος του τόμου κινείται κοντά στην πραγματικότητα. Το χειρόγραφο της Βρετανικής Βιβλιοθήκης δεν είναι το πρωτότυπο των Απομνημονευμάτων, που επιστράφηκε στον Las Cases και με γνώμονα το οποίο ο τελευταίος προχώρησε, το 1823, στην πρώτη έκδοση. Παρά τις επανειλημμένες προσπάθειες των ιστορικών, η τύχη του χειρογράφου εκείνου αγνοείται ακόμη. Το κείμενο που καταχωρίστηκε στα κατάλοιπα Bathurst δεν είναι παρά ένα αντίγραφο. Ωστόσο, η ομάδα, η οποία το διερεύνησε, έχει κάθε λόγο να πιστεύει πως αποδίδει πιστά το περιεχόμενο του πρωτοτύπου. Προφανώς από το ίδιο σκεπτικό διακατεχόταν και το άτομο εκείνο (ο Lowe ή ο Bathurst), που είχε διατάξει τη διενέργεια της αντιγραφής. Διαφορετικά δεν είχε νόημα η αναπαραγωγή ενός τόσο μακροσκελούς κειμένου. Αποτελεί ευτύχημα το γεγονός ότι το άτομο, το οποίο είχε επιλεγεί για τη διεκπεραίωση της όλης επιχείρησης (η ταυτότητά του εξακολουθεί να παραμένει άγνωστη),ήταν καλλιγράφος και εξαιρετικός γνώστης της γαλλικής γλώσσας. Όχι μόνο το κείμενο δεν περιέχει ορθογραφικά ή γραμματικά λάθη, αλλά, επιπλέον, είναι ευανάγνωστο, προς μεγάλη τέρψη των ιστορικών που ανέλαβαν να το αξιολογήσουν. Η αναπαραγωγή πραγματοποιήθηκε, μάλλον, εντός του Colonial Office, καθώς ό,τι γραπτό κείμενο του Las Cases είχαν κατάσχει οι Βρετανοί, στοιβάχτηκε σε επτασφράγιστα κιβώτια και αποστάλθηκε αμέσως στο Λονδίνο. Όλες οι ενδείξεις συγκλίνουν, επομένως, προς το συμπέρασμα πως, μέχρι στιγμής τουλάχιστον, το αντίγραφο της Βρετανικής Βιβλιοθήκης, περισσότερο από οποιοδήποτε άλλο έγγραφο, πρόσκειται πλησιέστερα προς το πρωτότυπο των ετών 1815 – 1816. Πάντως, η μεγάλη συμβολή της ανακάλυψης προκύπτει από την αντιπαραβολή του συγκεκριμένου κειμένου με εκείνο της πρώτης έκδοσης των Απομνημονευμάτων (1823), που μέχρι πρότινος αποτελούσε το ένα και μοναδικό τεκμήριο, δίχως ύπαρξη μέτρου σύγκρισης.\nΗ πρώτη διαπίστωση έχει να κάνει με την έκταση. Το χειρόγραφο κείμενο της Βρετανικής Βιβλιοθήκης αντιπροσωπεύει λιγότερο από το ήμισυ της έκδοσης του 1823. Εφόσον δεχθεί κανείς ότι αποδίδει πιστά το αρχικό πρωτότυπο – εκείνο των ετών 1815-1816 – τότε διαθέτουμε ένα ισχυρό αποδεικτικό στοιχείο του μεγέθους των παρεμβάσεων του Las Cases. Η έκδοση του 1823 ξεπερνά τις 2.000 σελίδες. Εκείνη του πρόσφατα ανακαλυφθέντος εγγράφου, μόλις που αγγίζει τις 900. Περιγραφές του ιδίου του Ναπολέοντα, οι οποίες αναπτύσσονται σε 5 ακόμα και 10 σελίδες το 1823, μόλις που ξεπερνούν λίγες σειρές στο χειρόγραφο της Βρετανικής Βιβλιοθήκης. Διαφορά υπάρχει και ως προς το ύφος. Το πομπώδες, σχεδόν θεατρικό, ύφος με το οποίο ο Las Cases έχει περιβάλει τον ήρωά του στην έκδοση του 1823, παραχωρεί τη θέση του σε έναν περισσότερο σεμνό και λιτό τρόπο αφήγησης. Ακόμα και εκφράσεις (κατά κανόνα μεγαλόστομες), που αρχικά αποδίδονταν στον αυτοκράτορα, από την αντιπαραβολή των δυο κειμένων προκύπτει πως δεν είναι δικές του, καθώς απουσιάζουν από αυτό της Βρετανικής Βιβλιοθήκης. Τα Απομνημονεύματα της Αγίας Ελένης περιέχουν μακροσκελείς περιγραφές ιστορικών γεγονότων, ανθρώπινων χαρακτήρων και γεωγραφικών τοπίων, που κουράζουν τον αναγνώστη. Ο ίδιος ο Las Cases το ομολογεί, καθώς υπάρχουν στιγμές μέσα στο κείμενο, όπου αποκαλύπτει πως η μαρτυρία του Ναπολέοντα δεν αποτελεί την αποκλειστική πηγή της πληροφόρησής του. Άλλοτε κάνει χρήση εισαγωγικών κι άλλοτε όχι. Αλλά και σε περιπτώσεις που τα εισαγωγικά παραμένουν, εκφράζονται επιφυλάξεις ως προς το κατά πόσο πρόκειται για αυθεντική μαρτυρία του Ναπολέοντα. Η έκδοση του 1823 πραγματοποιήθηκε κατά στάδια. Μόλις συνειδητοποίησε την εμπορική επιτυχία των δύο πρώτων τόμων, ο Las Cases αποφάσισε να εμπλουτίσει το κείμενο με επιπρόσθετα (όχι όμως απαραίτητα) στοιχεία, πολλαπλασιάζοντας την έκταση του τελευταίου για λόγους ευνόητους. Αντίθετα, δύσκολα θα μπορούσε κανείς να αποδώσει στον αντιγραφέα του χειρογράφου της Βρετανικής Βιβλιοθήκης κριτικό πνεύμα, που να του επιτρέπει να προχωρήσει επιλεκτικά, διατηρώντας ό,τι θεωρούσε σημαντικό και απορρίπτοντας όλα τα υπόλοιπα. Το πρόσφατα ανευρεθέν τεκμήριο χαρακτηρίζεται από μια αξιοσημείωτη ροή λόγου και σκέψης, σε αντίθεση με το πληθωρικό κείμενο του 1823, όπου οι προσθήκες λειτουργούν σε βάρος της ενότητας του συνόλου.\nCharles de Steuben, Ο θάνατος του Ναπολέοντα, 1821, Arenenberg, Napoleonmuseum.\nΤέλος, πρέπει να επισημανθεί πως τα Απομνημονεύματα της Αγίας Ελένης δεν αποτελούν τη μοναδική προσπάθεια καταγραφής των μαρτυριών του Ναπολέοντα στον τόπο της εξορίας του. Ένα έτος πριν από την πρώτη έκδοση του 1823, κυκλοφόρησαν τα απομνημονεύματα του προσωπικού του γιατρού, του Ιρλανδού Barry Edward O’Meara (1786-1836), με τον τίτλο Napoleon in Exile, or A Voice From St. Helena, πραγματικός κόλαφος σε βάρος του Hudson Lowe και των μεθόδων του. Λέγεται, μάλιστα, πως η είδηση της κυκλοφορίας του βιβλίου αιφνιδίασε τον Las Cases και τον ανάγκασε να επισπεύσει την δική του έκδοση, καθώς διαπίστωσε πως η επιχείρηση, την οποία τόσο επιμελώς είχε επί χρόνια στήσει, τελούσε εν κινδύνῳ. O Charles Tristan, μαρκήσιος de Montholon (1783-1853) υπήρξε ο άνθρωπος που έκλεισε τα μάτια του αυτοκράτορα στις 17.49΄ μ.μ. της 5ης Μαΐου 1821. Παρέμεινε στο πλευρό του από την πρώτη έως την τελευταία στιγμή της εξορίας. Ωστόσο, συνέδεσε το όνομά του με σωρεία μηχανορραφιών, που αποσκοπούσαν, κυρίως, στη διασφάλιση του ελέγχου του μικρόκοσμου του Longwood House από τον ίδιο. Θεωρίες συνωμοσίας τον επιβαρύνουν με την υποψία περί δηλητηρίασης του Ναπολέοντα μέσῳ χορήγησης αρσενικού κατόπιν εντολής των Βρετανών ή του βασιλικού οίκου των Βουρβόνων (ο αυτοκράτορας πέθανε από καρκίνο του στομάχου, δίχως να έχει αποκλειστεί κατηγορηματικά και αυτό ακόμη το ενδεχόμενο της δηλητηρίασης). Το 1846, στο τέλος της ζωής του, ο Montholon εξέδωσε μια Εξιστόρηση της αιχμαλωσίας του Αυτοκράτορα Ναπολέοντα στην Αγία Ελένη (Récits de la captivité de l’Empereur Napoléon à Sainte-Hélène). Αφήνοντας αδιάφορους τους πάντες, το έργο γνώρισε παταγώδη αποτυχία. To 1899 κυκλοφόρησε το δίτομο Ημερολόγιο της Αγίας Ελένης (Le journal inédit de Sainte-Hélène) του στρατηγού Gaspard Gourgaud (1783-1852). Καλύπτει την χρονική περίοδο από την άφιξη του αυτοκράτορα στον τόπο εξορίας, έως την αναχώρηση του Gourgaud από εκεί, τον Μάρτιο του 1818. Από τους επονομαζόμενους “Τέσσερις Ευαγγελιστές της Αγίας Ελένης” (Montholon, Bertrand, Las Cases, Gourgaud), ήταν εκείνος που είχε τη μικρότερη οικειότητα με τον Ναπολέοντα. Αξίζει, επίσης, να επισημανθεί πως ο Gourgaud υπήρξε θύμα ενός ακήρυχτου πολέμου επιρροής, που είχε εκδηλωθεί στους κόλπους του στενού περιβάλλοντος του αυτοκράτορα με υποκινητή και πρωταγωνιστή τον Μontholon, γεγονός που τον είχε καταστήσει σχεδόν ανεπιθύμητο στο Longwood. Η μόνη, αποδεδειγμένης ιστορικής αξίας, μαρτυρία, είναι εκείνη του στρατηγού Henri Gratien Bertrand (1773-1844), ο οποίος είχε συνοδεύσει τον αυτοκράτορα και στην προηγούμενη εξορία, στη Νήσο Έλβα. Ο Bertrand ήταν πρόσωπο της απόλυτης εμπιστοσύνης του Ναπολέοντα. Είχε, μάλιστα, συχνές ιδιωτικές συνομιλίες μαζί του, τις οποίες κατέγραφε κατόπιν σε κωδικοποιημένες σημειώσεις, προκειμένου να αποφύγει την λογοκρισία εκ μέρους των βρετανικών αρχών του νησιού. Η χρήση κώδικα εξηγεί την καθυστερημένη (μετά τον Β΄ Παγκόσμιο Πόλεμο) και με μεγάλα κενά και ελλείψεις έκδοση των σημειώσεών του. Το 1840, ο Bertrand μετέβη εκ νέου στην Αγία Ελένη για να συνοδεύσει τη μεταφορά των οστών του Ναπολέοντα στη Γαλλία. Ο τάφος του βρίσκεται πλησίον εκείνου του αυτοκράτορα στο Hôtel des Invalides. Tα κατάλοιπα του στρατηγού Bertrand ανήκουν, σήμερα, στα Εθνικά Αρχεία της Γαλλίας με κωδικό: 390 AP. Αποτελούνται από 34 ογκώδεις φακέλους. Οι πρωτότυπες σημειώσεις, οι οποίες κρατήθηκαν ως επακόλουθο των συνομιλιών με τον Ναπολέοντα στη Νήσο της Αγίας Ελένης, είναι καταχωρισμένες στους φακέλους υπ αριθμ. 24 – 29.\nΑπόσπασμα από τις κωδικοποιημένες σημειώσεις του στρατηγού Bertrand.\nΑπό τα παραπάνω προκύπτει ότι από όλες τις καταγεγραμμένες μαρτυρίες των ανθρώπων του περιβάλλοντος του Ναπολέοντα, τα Απομνημονεύματα της Αγίας Ελένης υπήρξαν τελικά εκείνα που μονοπώλησαν το ενδιαφέρον για πολλούς και διαφόρους λόγους, Επιπλέον, η πολύ σημαντική ανακάλυψη του χειρογράφου της Βρετανικής Βιβλιοθήκης τείνει να βάλει τα πράγματα περισσότερο στη θέση τους. Χάρη στο μέτρο σύγκρισης, το οποίο γενναιόδωρα προσφέρει, καθιστά επιτέλους εφικτό τον διαχωρισμό ανάμεσα στον μύθο και την πραγματικότητα, τη διάκριση ανάμεσα στο ελκυστικό λογοτέχνημα και την πρωτογενή ιστορική μαρτυρία. H διαπίστωση αυτή δεν αποτελεί κατά κανένα τρόπο μομφή σε βάρος του Las Cases, ο οποίος βρίσκεται στο επίκεντρο αμφοτέρων των κειμένων. Οι λόγοι που υπαγόρευσαν τις πάμπολλες προσθήκες έχουν ήδη αναλυθεί και δεν χρειάζεται κανείς να επανέλθει. Μεγάλοι συγγραφείς του 19ου αιώνα, κινούμενοι συχνά στο μεταίχμιο ανάμεσα στην ιστορία και τη λογοτεχνία (Stendhal, Pushkin, Victor Hugo, Ėmile Zola, Lyov Tolstoy κλπ.) λειτούργησαν ανάλογα, έστω και αν οι αλλεπάλληλες επικαλύψεις ανάμεσα στο πραγματικό και το φαντασιακό των γραπτών τους δυσχέραιναν το έργο των μετέπειτα ερευνητών. Τα Απομνημονεύματα της Αγίας Ελένης εκπλήρωσαν τον ιστορικό και τον πολιτικό ρόλο, που τους αναλογούσε. Αποτελούν, ως ένα ποσοστό, πρωτογενή μαρτυρία, προερχόμενη, έστω και με έμμεσο τρόπο, από την κύρια πηγή πληροφοριών, δηλαδή τον Ναπολέοντα τον ιδιο προσωπικά. Σφυρηλάτησαν το δόγμα του βοναπαρτισμού, το οποίο, έπειτα από τις επαναστάσεις του 1830 και του 1848, επέτρεψε στον Λουδοβίκο-Ναπολέοντα (μετέπειτα Ναπολέοντα Γ΄) να καταλάβει την εξουσία.\n5 Μαΐου 1921: τελετή μνήμης στον αρχικό τάφο του Ναπολέοντα πλησίον του Longwood House, με αφορμή τη συμπλήρωση εκατό ετών από την ημερομηνία του θανάτου του.\nΤο χειρόγραφο της Βρετανικής Βιβλιοθήκης, από τη δική του πλευρά, θέτει το όλο ζήτημα επάνω σε καθαρά ιστοριογραφικό υπόβαθρο, καθώς προσφέρει ένα περισσότερο πειστικό και αξιόπιστο τεκμήριο της πρώτης περιόδου της εξορίας, με πολυάριθμες και λιγότερο εξιδανικευμένες αναγωγές σε ένα λαμπρό και ένδοξο παρελθόν. Η εικόνα του Ναπολέοντα, υπέρμαχου των ιδεών του φιλελευθερισμού, υπάρχει ως ένα βαθμό από τότε. Την καλλιεργεί ο ίδιος ο αυτοκράτορας, γνωρίζοντας ότι σύντομα θα του προσήπταν τον αυταρχισμό και τα λάθη του (η εκστρατεία στη Ρωσία, οι εκατό μέρες ανάμεσα στην απόδραση από τη Νήσο Έλβα και την ήττα στη μάχη του Βατερλώ κλπ.). Δεν πρόκειται, επομένως, για εφεύρημα του Las Cases. Ο τελευταίος, φροντίζει να προσδώσει περισσότερο πληθωρικές διαστάσεις σε αυτό το θέμα, βιώνοντας προσωπικά τις δραματικές ζυμώσεις, που έμελλαν να οδηγήσουν στην επανάσταση του 1830. Όπως κάθε επώνυμο πρόσωπο, που γράφει ή υπαγορεύει τα απομνημονεύματά του, έτσι και ο Ναπολέων στρογγυλεύει τις γωνίες δίνοντας έμφαση στα επιτεύγματα και υποβαθμίζοντας τις αρνητικές πτυχές. Η μεγάλη δε συμβολή του χειρογράφου της Βρετανικής Βιβλιοθήκης είναι ότι του προσφέρει τη δυνατότητα να βγει συχνότερα στο προσκήνιο και να μην ασφυκτιά κάτω από την (γεμάτη καλές προθέσεις) διαμεσολάβηση του Las Cases.\nThierry Lentz : Du manuscrit au Mémorial de Sainte-Hélène\nΠρωτίστως, όμως, η ευτυχής συγκυρία της ανακάλυψης του χειρογράφου, μας υπενθυμίζει πως η Ιστορία είναι μια διαρκώς εξελισσόμενη επιστήμη. Αποκαλύπτει, επίσης, την αφοπλιστική γοητεία της ερευνητικής διαδικασίας. Η Ιστορία δεν γράφεται με γνώμονα το συναίσθημα ή τη διαίσθηση. Πρόκειται για δυο παραμέτρους, οι οποίες, ασφαλώς, διεκδικούν κι αυτές επάξια τη θέση τους. Από μόνες τους, ωστόσο, δεν αρκούν. Η Ιστορία γράφεται με βάση τα τεκμήρια. Δεν αποτελεί κάποιο περιστασιακό εργαλείο, που να μας επιτρέπει να προβάλλουμε τις επιθυμίες μας ή να εξορκίζουμε τις όποιες αδυναμίες και ανασφάλειες μας διακατέχουν. Πάνω απ όλα, όμως, η Ιστορία λέει αυτά που λέει κι όχι απαραίτητα εκείνα που εμείς θα θέλαμε να λέει. Τόσο απλά!\nΟ Γιάννης Μουρέλος είναι Καθηγητής Σύγχρονης Ιστορίας του Τμήματος Ιστορίας και Αρχαιολογίας του ΑΠΘ\nBalcombe, Betsy, with introduction by J. David Markham, To Befriend an Emperor, Betsy Balcombe’s Memoirs of Napoleon on St Helena. Welwyn Garden City, UK, Ravenhall Books, 2005, Reprint from 1844.\nBarry O’Meara, Napoleon in Exile: Or, A Voice from St. Helena: the Opinions and Reflections of Napoleon on the Most Important Events of His Life and Government in His Own Words, Cambridge University Press, 2015 (αρχική έκδοση 1822).\nCharles Tristan de Montholon, Récits de la captivité de l’ empereur Napoléon à Sainte-Hélène, Elibron Classics, 2006 (αρχική έκδοση 1847).\nGénéral Baron Gourgaud, Journal de Sainte-Hélène, 1815-1818, Παρίσι, Ernest Flammarion, 1944 (αρχική έκδοση 1899).\nGénéral Bertrand, Cahiers de Sainte Hélène, 3 τόμοι, Παρίσι, Albin Michel, 1949-1959.\nLe Comte de Las Cases, Le Mémorial de Sainte Hélène, 2 τόμοι, Παρίσι, Bibliothèque de la Pléiade, 1935 (αρχική έκδοση 1823).\nEmmanuel de Las Cases, Le Mémorial de Sainte-Hélène: Le manuscrit original retrouvé, (επιμ. Thierry Lentz, Peter Hicks, François Houdecek, and Chantal Prévot), Παρίσι, Perrin, 2017.\nPaul Ganière, Napoléon à Sainte-Hélène, Παρίσι, Amiot-Dumont, 1957.\nRalph Korngold,,The Last Years of Napoleon, His Captivity on St Helena, Νέα Υόρκη, Harcourt, Brace and Company, 1959.\nGilbert Martineau, Napoléon à Sainte-Hélène 1815-1821, Παρίσι, Tallandier, 1981 και 2016.\nSimon Leys, The Death of Napoleon, Λονδίνο, Pan Books Limited, 1993.\nJean-Paul Kauffmann, La Chambre noire de Longwood, Παρίσι, Éditions de la Table Ronde, 1997.\nMichel Dancoisne-Martineau, Chroniques de Sainte-Hélène: Atlantique sud, Παρίσι, Perrin, 2011.\nΝικόλαος Κουμαρτζής: Ψυχικές Έρευνες στην Ελλάδα*\nBundesarchiv 14 Οκτ , 2015\nBiblioteca Nazionale Marciana, Venezia 28 Οκτ , 2015\nRussian State Military Historical Archive, Moscow 29 Οκτ , 2015


Αγγελία: Babysitter (νταντά) για βρεφος 4,5 μηνων στην Αγία Παρασκευή\nBabysitter (νταντά) για βρεφος 4,5 μηνων στην Αγία Παρασκευή\nΔημιουργική απασχόληση παιδιού 3,5 ετών\nΑναζητάμε άτομο με εμπειρία στην δημιουργική απασχόληση παιδιών για απογευματινές ώρες . Το ωράριο είναι ενδεικτικά το παραπάνω αλλά υπάρχει περιθώριο προσαρμογής από πλευράς μας στις μέρες.\nBabysitter (νταντά), Αγία Παρασκευή\nΕίμαστε Θωμάς και η Μαρία και έχουμε ένα παιδάκι 18 μηνών την Εύα. Γενικά μας ενδιαφέρει να βρούμε μία κοπέλα που να συνεργαστούμε από Σεπτέμβρη που η μικρή θα πάει και σχολείο, αλλά μέχρι τότε χρειαζόμαστε κάποιες σκόρπιες μέρες που θα μπορούσαμε να τις συζητήσουμε. Από 24 Μαΐου έως και 22 Ιουλίου κυρίως απογεύματα 17.30-21.30αλλά και λίγα πρωινά 10.00-14.0.ή έστω μόνο απογεύματα. .


Λαμία: Ο 15χρονος κλέφτης «ξαναχτύπησε»... αλλά δεν χάρηκε για πολύ | PoliceNET of Greece\nΛαμία: Ο 15χρονος κλέφτης «ξαναχτύπησε»... αλλά δεν χάρηκε για πολύ\nΠριν από μερικές ημέρες είχε απασχολήσει την επικαιρότητα με την κλοπή – ληστεία που είχε διαπράξει σε βάρος 39χρονου στην πλατεία Λαού.\nΤην Κυριακή 15 Δεκεμβρίου, νωρίς το πρωί «ξαναχτύπησε». προκαλώντας φθορές σε φωτιζόμενες πινακίδες πρατηρίου υγρών καυσίμων και στη συνέχεια παραβίασε ένα εξωτερικό ψυγείο μίνι μάρκετ, κλέβοντας σοκολάτες και αναψυκτικά.\nΟ λόγος για τον 15χρονο Ρομά που πριν μερικές ημέρες είχε κλέψει μαζί με τον 13χρονο αδερφό του και έναν 20χρονο, το κινητό 39χρονου και στη συνέχεια τον είχαν ληστέψει αφού είχαν κάνει συμφωνία να του το επιστρέψουν με χρηματικό αντάλλαγμα.\nΠάντως όπως και στην πρώτη περίπτωση, έτσι και σε αυτή, ο 15χρονος δε χάρηκε πολύ τη λεία του, καθώς αστυνομικοί του Τμήματος Άμεσης Δράσης Λαμίας που περιπολούσαν στην περιοχή, κατάφεραν γρήγορα να τον εντοπίσουν και να τον συλλάβουν.\nΣτην κατοχή του βρέθηκαν, μάλιστα, και κατασχέθηκαν τα προϊόντα, τα οποία αποδόθηκαν στο νόμιμο κάτοχό τους.\nΟ 15χρονος τυγχάνει τα ευεργετήματα του νόμου περί ανηλίκων και στον Εισαγγελέα Πρωτοδικών Λαμίας θα φτάσει μόνο η δικογραφία που σχηματίσθηκε από το Τμήμα Ασφαλείας Λαμίας για διάπραξη κλοπής και φθορά ξένης περιουσίας.\nΈτσι, μέχρι την επόμενη κλοπή ή ληστεία, θα γυρίζει και πάλι ελεύθερος.\nΔευτέρα, Δεκέμβριος 16, 2019 - 18:44


Το vima.gr προτείνει για τη Δευτέρα 3 Σεπτεμβρίου 2018 - Ειδήσεις - νέα - Το Βήμα Online\nΤο vima.gr προτείνει για τη Δευτέρα 3 Σεπτεμβρίου 2018\nΞένες σειρές και ξένη ταινία οι επιλογές από το πρόγραμμα της TV.\n31 Αυγούστου 2018, 15:52 Ενημερώθηκε: 3 Σεπτεμβρίου 2018, 08:00\n«Εξι αδελφές», ΕΡΤ2, 14:30\nΤα «Υφάσματα Σίλβα» κλείνουν. Η μόνη επιλογή που έχουν οι αδελφές Σίλβα για να διασφαλίσουν το μέλλον της οικογένειας είναι να πουλήσουν το εργοστάσιο στον δον Ρικάρντο. Ο Σαλβαδόρ φεύγει από το σπίτι των αδελφών Σίλβα, καθώς ανακαλύπτει όλη την αλήθεια για το παρελθόν του και κατηγορεί την Ντιάνα ότι του έλεγε ψέματα.\n«Grey’s anatomy», Alpha, 22:30\nΗ Μέρεντιθ, θορυβημένη από τα τελευταία γεγονότα, προσπαθεί να αποφασίσει τι θα κάνει με τον Ντέρεκ. Την ίδια στιγμή ο Οουεν σοκάρεται όταν βλέπει τη μητέρα του να εισάγεται στο νοσοκομείο. Η εκπαιδευτική επίσκεψη ενός σχολείου στο «Γκρέι Σλόαν Μεμόριαλ» παίρνει δραματική τροπή όταν οι μαθητές έρχονται αντιμέτωποι με την άμεση εισαγωγή στην εντατική δύο τραυματισμένων αστυνομικών. Η Κάλι αναλαμβάνει την εγχείρηση του αστυνόμου αξιωματικού, ενώ στο μεταξύ η Αμέλια πρέπει να διαχειριστεί τα πραγματικά της αισθήματα για τον Οουεν.\n«Αλλάζουμε;» (The change up), Star, 22:00\nΟ Ντέιβ και ο Μιτς είναι φίλοι από παιδιά, παρ’ όλο που οι χαρακτήρες τους και οι επιλογές τους στη ζωή είναι εκ διαμέτρου αντίθετα. Ο πρώτος είναι επιτυχημένος δικηγόρος και υπεύθυνος οικογενειάρχης, ενώ ο δεύτερος ηθοποιός σε αισθησιακές ταινίες και ορκισμένος εργένης! Ενα μοιραίο βράδυ, που μεθάνε σε ένα μπαρ, εύχονται να είχε ο ένας τη ζωή του άλλου. Η ευχή τους πιάνει και το επόμενο πρωί ξυπνούν ο ένας στο σώμα του άλλου! Κωμικοτραγικές καταστάσεις ακολουθούν, καθώς ο Ντέιβ και ο Μιτς προσπαθούν να ζήσουν μια ζωή τελείως διαφορετική από τη συνηθισμένη και να ανταποκριθούν στις καινούργες τους υποχρεώσεις. Πρωταγωνιστούν: Ράιαν Ρέινολντς, Τζέισον Μπέιτμαν, Λέσλι Μαν, Ολίβια Γουάιλντ. (ΗΠΑ, 2011, 110′)


Μείωση μισθών 10% φέτος και 9% το 2013 – hrpro.gr | HR Professional\nΚαθοδικοί πορεία ακολουθούν οι μισθοί το τρέχον έτος. Οι μέσες αποδοχές στο σύνολο της οικονομίας αναμένεται να μειωθούν κατά 10% περίπου.\nΗ τάση αυτή προβλέπεται πως θα διατηρηθεί και το 2013 κατά τη διάρκεια του οποίου θα λήξουν πολλές συλλογικές συμβάσεις. Ως αποτέλεσμα θα προκύψει νέα μείωση των μισθών κατά 9% στον ιδιωτικό τομέα.\nΟι εκτιμήσεις αυτές διατυπώνονται στην ετήσια έκθεση της Τράπεζας της Ελλάδος, την οποία παρουσίασε ο διοικητής της, Γιώργος Προβόπουλος, στη γενική συνέλευση των μετόχων της. Θα πρέπει να τονιστεί ότι οι πραγματικές αποδοχές (προσμετράται και η αρνητική επίδραση του πληθωρισμού) των εργαζομένων μειώνονται φέτος για τρίτη συνεχόμενη χρονιά και το 2013 θα κλείσουν μία τετραετία σταθερής υποχώρησης. Το 2010 υποχώρησαν κατά 9,1%, πέρυσι κατά 6,4% και φέτος μεταξύ 9,3% και 10,1% σε μέσα επίπεδα.\nΣύμφωνα με τις προβλέψεις της Τράπεζας, η σωρευτική μείωση του κόστους εργασίας ανά μονάδα προϊόντος στη διετία 2012 – 2013 θα φθάσει έως το 12,6% στο σύνολο της οικονομίας και έως το 16,3% στον ιδιωτικό τομέα. Επιτυγχάνεται έτσι από το 2013 κιόλας ο στόχος του Μνημονίου για μείωση κατά 15% έως το 2014.\nTopics: Banking / Finance , News , Workplace Trends


ΕΠΙΚΟΥΡΟΣ ΙΤΕΑΣ: "6ον Scooter Rally Αντοχής" ΣΤΗΝ ΙΤΕΑ - φωτογραφίες\nΜοναδικό θέαμα, παράξενες κατασκευές και σπάνιες οσμές λαδιών και ήχων, έδωσαν μια άλλη, εξωπραγματική (όσον και περίεργη) αίσθηση του χώρου, εκεί, δίπλα στην θάλασσα, του οποίου χώρου η μετατροπή σε ...pits, δεν είναι και καθημερινό φαινόμενο για την πόλη μας...\nΆψογη οργάνωση (έως και Catering υπήρχε!), επιμελημένη και προσεκτική συνύπαρξη των αγωνιστικών ομάδων, καθώς επίσης και διακριτική παρουσία εποπτευόντων και διοργανωτών, τονίζοντας με την όλη παρουσία και συμπεριφορά τους ότι, "εδώ ήλθαμε για να αγωνισθούμε και να κάνουμε το κέφι μας, προσέχοντας".\nΠερισσότεροι των 500 ανθρώπων (αναβάτες και μηχανικοί), "περιηγήθηκαν" για 3 ημέρες την Φωκίδα, αρχής γενομένης και με είσοδο από την Αράχωβα, έως και την Ερατεινή, με ανασυγκρότηση, τέλος και τερματισμό στην Ιτέα. Ένα ταξείδι χαράς, αντοχής, δοκιμών και συμφιλιώσεως. Με ανθρώπους πολλών εθνικοτήτων, να συνυπάρχουν, να γνωρίζονται και να δημιουργούν φιλίες, αδιαφορώντας για χρόνους και κατάταξη.\nΌλα τα ξενοδοχεία της πόλεως εγέμισαν, στα δε καταστήματα της παραλιακής, "δεν έπεφτε καρφίτσα"! Δεν ήσαν δε λίγοι οι οργανωμένοι για υπαίθρια διανυκτέρευση (Camping) στους χώρους πρασίνου, μέσα στην Μαρίνα.\nΑργά το απόγευμα, έγιναν και κάποιες τιμητικές απονομές μεταλλίων σε ξεχωριστούς συμμετέχοντες σε αυτόν τον αγώνα, από αξιωματούχους αυτοδιοικητικούς του Δήμου μας.\nΠαραθέτουμε μερικές φωτογραφίες από αυτή την παρουσία των μηχανών και των ανθρώπων τους στην Μαρίνα Ιτέας.


Bidder No.4 (Wisconsin Dells, Ουισκόνσιν) - Κριτικές\nBidder No.4, Wisconsin Dells - Κριτικές\nBidder No.4 - ΚΛΕΙΣΤΟ\n119 Broadway, Wisconsin Dells, WI 53965-1549\nΗ κοπέλα μου, ο γιος μου και εγώ αυτό το μέρος ενός πακέτου και αντιμετωπίστε Wizard Quest Ripley's Believe It or Not. Θα πρέπει να έχουμε απλώς παραλειφθεί πλειοδότης αρ. 4. Πρώτον, βρισκόμασταν εκεί για 15 λεπτά πριν κάποιος μας αναγνώρισε. Το "διαιτητής" δεν είχε...ενεργήσει όπως ήθελε να είναι εκεί, αλλά κυρίως των τελετών gal ήταν αρκετά καλό (είχε ένα μπλουζάκι WQ τόσο γι'αυτό τον λόγο). Παίξαμε 3 παιχνίδια του ικανότητες. Προφανώς Setup (Ρύθμιση) για να είναι δύσκολο να επιτευχθεί και πράγματα που θα μπορούσαμε να κάνουμε στην άνεση του σπιτιού σας. Μπορείτε να κερδίσετε βραβεία chincy δείχνει ακόμα και αν καταφέρουμε αυτό. Είναι περιττό να πούμε ότι απέτυχε και οι τρεις και έδειξαν την αριστερή πόρτα και όλοι βλέπουν ότι με κάθε μορφή του "τι ακριβώς συνέβη". Πάρτε τη συμβουλή μου ... Ο οδηγός για να κάνετε αναζήτηση με την οικογένειά σας για μια πολύ μεγαλύτερη πηγή έμπνευσης. Ή αν θέλετε να χάσω 15 λεπτά από το χρόνο σας για να κάνετε αυτό το shenanigan.Περισσότερα\nΉμασταν πολύ σύγχυση από αυτό το μέρος. Δεν υπάρχουν ενδείξεις ότι περιγράφει τι θα πρέπει να κάνουμε και εμείς έπρεπε να ζητήσουμε από έναν εργαζόμενο που ήταν και το ζητούμενο. Ακόμα και τότε, δεν φαίνεται να είναι πολύ μεγάλη σύγχυση και δεν είναι καλά μελετημένη....Αμφιβάλλω αν αυτό το μέρος θα γίνει. Τα παιχνίδια που θέλουν να παίξουν είναι πάρα πολύ δύσκολο, δεν εξηγείται καθόλου και δεν θα πάρει πολύ καιρό. Έχουμε 220-230 λαμβάνοντας μια κάρτα στην πραγματικότητα στο παιχνίδι. Νομίζω ότι αυτό θα ήταν χάσιμο χρόνου με τα παιδιά.Περισσότερα\nΔεν αξίζει τα χρήματα για να πάτε\nΣας χρεώνουν ένα τρελό χρηματικό ποσό για να εισάγετε ένα παλιό store, ωστόσο, δεν είναι το συνηθισμένο antique store διότι προκειμένου να πάρετε αυτό που θέλετε να παίξετε και να κερδίσετε ένα παιχνίδι για να το επιτύχουμε. Φυλάξτε τα χρήματά σας για άλλα πράγματα στην...πόλη.Περισσότερα\nΟ/η Jamie D, Manager του Bidder No.4, έχει απαντήσει σε αυτή την κριτικήΑπαντήθηκε στις 5 Μαρτίου 2015


Το ΑΠΘ «ξεβρακώνει» τα κυβερνητικά πρωτόκολλα | Υγεία | Eksegersi.gr\nΠλοήγηση:Home»Υγεία»Το ΑΠΘ «ξεβρακώνει» τα κυβερνητικά πρωτόκολλα\nΤο ΑΠΘ «ξεβρακώνει» τα κυβερνητικά πρωτόκολλα\nΑΠΟ Eksegersi.gr ΣΤΙΣ\t 21 Οκτ 2020, 17:22 Υγεία\nΠαραθέτουμε χτεσινή ανακοίνωση του ΑΠΘ (οι εμφάσεις δικές μας):\nΕνα ακόμη πιθανό κρούσμα διερευνάται.\nΔε διοικούν τίποτα αριστεροί το ΑΠΘ. Συντηρητικές είναι οι πρυτανικές αρχές. Γι’ αυτό είναι αξιοσημείωτο το γεγονός ότι μιλούν για εξειδίκευση των υγειονομικών πρωτοκόλλων που έκανε η επιτροπή Covid-19 του ΑΠΘ. Aυτό σημαίνει ότι δεν αρκούνται στα πρωτόκολλα του ΕΟΔΥ και του υπουργείου Παιδείας, τα οποία προφανώς θεωρούν ανεπαρκή ή/και λαθεμένα. Κι αυτό αποδεικνύεται από τα μέτρα που ανακοινώθηκαν. Παρατηρούμε τα εξής:\nΗ θεωρία ότι «οι νέοι δεν κολλάνε, ούτε μεταδίδουν» δέχεται ένα ακόμα πλήγμα. Δύο φοιτητές συμμετείχαν σε εκδηλώσεις υποδοχής πρωτοετών, έξι τουλάχιστον βρέθηκαν με μόλυνση.\nΗ θεωρία «κλείνει το τμήμα και όχι το σχολείο» δεν έγινε δεκτή από το ΑΠΘ. Εκλεισε το σύνολο των διά ζώσης παραδόσεων στο ΤΕΦΑΑ.\nΣε καραντίνα δεν μπήκαν μόνο τα κρούσματα και οι λεγόμενες «στενές επαφές», όπως λέει το υπουργείο Παιδείας, αλλά το σύνολο φοιτητών και διδασκόντων που συμμετείχαν σε κάποια παράδοση μαθήματος ή σε εργαστήριο.\nΚάνοντας ένα βήμα παραπέρα, το ΑΠΘ ζήτησε να μπουν σε καραντίνα και όλοι όσοι ήρθαν σε επαφή με τα επιβεβαιωμένα κρούσματα μέχρι και 48 ώρες πριν από τα επιβεβαιωμένα τεστ. Ολοι, χωρίς διαχωρισμούς τύπου «στενή» ή «χαλαρή» επαφή.\nΤο μόνο που δεν προβλέπουν τα μέτρα του ΑΠΘ είναι μοριακά τεστ σε όλους όσους μπαίνουν σε καραντίνα (κρούσματα και επαφές τους, λοιποί φοιτητές και διδάσκοντες). Δεν τα θεωρεί απαραίτητα ή δε θέλει να δυσκολέψει την κυβέρνηση και τον ΕΟΔΥ;\nΤι προβλέπουν τα κυβερνητικά πρωτόκολλα για τα σχολεία; Σε περίπτωση επιβεβαιωμένου κρούσματος, ακόμη και σε ένα τμήμα, η Διεύθυνση Υγείας και Κοινωνικής Μέριμνας είναι εκείνη που γνωμοδοτεί «σχετικά με την τυχόν αναστολή της λειτουργίας τμήματος ή τμημάτων ή όλης της σχολικής μονάδας». Δεν υπάρχει, δηλαδή, πουθενά σαφής αναφορά για κλείσιμο του τμήματος, με αποτέλεσμα τα πρωτόκολλα να γίνονται λάστιχο. Και δε γίνεται καμιά υποχρεωτική ιχνηλάτηση και τέστινγκ στους εκπαιδευτικούς (ειδικά στη δευτεροβάθμια εκπαίδευση το πρόβλημα είναι οξυμμένο, καθώς στο τμήμα μπαίνουν πολλοί εκπαιδευτικοί), στα υπόλοιπα παιδιά και τις οικογένειές τους. Μόνο υποχρέωση 14ήμερης καραντίνας προβλέπεται για τις «στενές επαφές» του κρούσματος. Ακόμη και στην περίπτωση τουλάχιστον τριών εργαστηριακά επιβεβαιωμένων κρουσμάτων με συμπτωματική ή ασυμπτωματική λοίμωξη, σε διάστημα 14 ημερών, που δεν έχουν σχέση μεταξύ τους (οικογενειακή ή να είναι στενή επαφή εντός της σχολικής μονάδας), δεν είναι δεδομένη η αναστολή λειτουργίας της σχολικής μονάδας, καθώς εξαρτάται από «την εκτίμηση κινδύνου».\nΓια να μην πούμε τι προβλέπουν τα πρωτόκολλα για τους χώρους εργασίας. Ο,τι θέλει ο καπιταλιστής. Συνήθως κουκουλώνουν τα κρούσματα, άμα είναι ένα-δυο. Κάνουν και καμιά ψευτο-απολύμανση και τέρμα. Μόνο άμα δημιουργηθεί μεγάλη εστία γίνεται ντόρος και αναγκαστικά υπάρχει παρέμβαση του ΕΟΔΥ και κλείσιμο για κάποιες μέρες.\nΠΡΟΗΓΟΥΜΕΝΟ ΘΕΜΑΜε διώξεις απειλεί η Ενωση Εισαγγελέων!\nΕΠΟΜΕΝΟ ΘΕΜΑ Κοροϊδία για πολλοστή φορά


Πρώτη καταχώρηση: Παρασκευή, 13 Δεκεμβρίου 2019, 09:19\nΤο Magic Diabetes Bus φοράει τα γιορτινά του και μεταδίδει το πνεύμα των Χριστουγέννων για δεύτερη συνεχόμενη χρονιά στους δρόμους της Αθήνας! Μικροί και μεγάλοι θα έχουν την ευκαιρία να το συναντήσουν σε Δήμους της Αττικής, όπου θα σταθμεύσει σε κεντρικά σημεία με σκοπό να ψυχαγωγήσει, να ενημερώσει και να ευαισθητοποιήσει για τον Σακχαρώδη Διαβήτη και για την αξία του εμβολιασμού. Το Magic Diabetes Bus της Αστικής Μη Κερδοσκοπικής Εταιρείας «Με Οδηγό το Διαβήτη» θα το συναντήσουμε στους δρόμους της πρωτεύουσας από τις 15 έως τος 20 Δεκεμβρίου 2020, θα επιβιβαστούμε στο στολισμένο εσωτερικό του από το Αρχιτεκτονικό Γραφείο της κυρίας Σίσσυς Φειδά, και θα κάνουμε ένα μαγικό ταξίδι που θα περιλαμβάνει:\nΔωρεάν εξετάσεις γλυκόζης. ‐ Ενημέρωση για θέματα Σακχαρώδους Διαβήτη από Ιατρό,\nΔιατροφολόγο και Σύμβουλο Ψυχικής Υγείας. ‐ Εκπαιδευτικά παιχνίδια για παιδιά και εφήβους σε σχέση με το\nΣακχαρώδη Διαβήτη. ‐ Ενημέρωση μικρών και μεγάλων για την αξία και τη σημασία του εμβολιασμού.\nΤο Χριστουγεννιάτικο «ταξίδι» του Magic Diabetes Bus θα ξεκινήσει από τον Δήμο Αθηναίων, την Κυριακή 15 Δεκεμβρίου στις 11:00 π.μ., σταθμεύοντας στην Πλατεία Συντάγματος. Στις 16 Δεκεμβρίου θα σταθμεύσει στο Δήμο Νέας Φιλαδέλφειας‐Νέας Χαλκηδόνας (Πλατεία Πατριάρχου). Στις 17 Δεκεμβρίου θα συναντήσουμε το Magic Diabetes Bus στην Κεντρική Πλατεία του Δήμου Νέας Σμύρνης, και στις 18 Δεκεμβρίου στην Πλατεία Δαβάκη του Δήμου Καλλιθέας. Στις 19 Δεκεμβρίου η μαγευτική διαδρομή θα συνεχιστεί στην Πλατεία Εθνικής Αντιστάσεως ή Πλατεία Φλοίσβου στο Δήμο Παλαιού Φαλήρου και θα ολοκληρωθεί στις 20 Δεκεμβρίου στο Δήμο Περιστερίου στην Πλατεία Δημαρχείου. Το Diabetes Magic Bus θα προσφέρει ενημέρωση από τις 10:30 π.μ. το πρωί έως τις 15:00 μ.μ. το μεσημέρι και από τις 17:00 μ.μ. έως τις 21:00 μ.μ. το βράδυ.\nΣτις 16 Δεκεμβρίου οι σπουδαστές Ζαχαροπλαστικής και Αισθητικής του ΙΕΚ ΣΒΙΕ θα επιβιβαστούν στο Magic Diabetes Bus, και από τις 17:00 έως τις 21:00 στο Δήμο Νέας Φιλαδέλφειας‐Νέας Χαλκηδόνας θα επιφυλάσσουν ξεχωριστές γευστικές, γλυκές και χρωματιστές εκπλήξεις για μικρούς και για μεγάλους. Αντίστοιχα, στις 20 Δεκεμβρίου οι σπουδαστές Παιδαγωγικών θα υποδεχτούν τους μικρούς μας φίλους στον Δήμο Περιστερίου από τις 17:00 έως τις 21:00 με στόχο να τους παρασύρουν στο χριστουγεννιάτικο κλίμα!\nΧορηγοί της μαγικής διαδρομής του Magic Diabetes Bus είναι τα προϊόντα MISKO Ολικής Άλεσης και οι εταιρείες PFIZER HELLAS ΑΕ, οι Φαρμακοβιομηχανίες INTERMED και UNI‐PHARMA, EURODIET MED. Βασικοί υποστηρικτές είναι οι εταιρείες ASCENSIA, ο Όμιλος ΒΙΟΪΑΤΡΙΚΗ, καθώς και η εταιρεία HONOR που ενθαρρύνει το «smart living» με τα προϊόντα της, όπως το HONOR Band 5, το οποίο μετράει το οξυγόνο στο αίμα και στους καρδιακούς παλμούς. Θερμές ευχαριστίες στην εταιρεία HONOR, στο METROPOLITAN GENERAL, στις Οδικές Συγκοινωνίες (Ο.ΣΥ. Α.Ε.) καθώς και στο Αρχιτεκτονικό Γραφείο της κυρίας Σίσσυς Φειδά, που με αγάπη, φαντασία και δημιουργικότητα διακόσμησε το εσωτερικό του μαγικού μας λεωφορείου!\nΤελευταία ενημέρωση: Παρασκευή, 13 Δεκεμβρίου 2019, 09:19


11.11.2021 - 10:53\nΕπιφυλακτικότητα στις ευρωαγορές μετά το πληθωριστικό άλμα στις ΗΠΑ\nΑξιολογώντας τα πιο πρόσφατα στοιχεία για τον πληθωρισμό των ΗΠΑ που δημοσιεύθηκαν την Τετάρτη άνοιξαν σήμερα οι ευρωπαϊκές αγορές, τα οποία έδειξαν ότι η ένδειξη τιμών καταναλωτή τον Οκτώβριο εκτινάχθηκε με τον υψηλότερο ετήσιο ρυθμό σε περισσότερες από τρεις δεκαετίες.\nΜετά από τη χθεσινή ανακοίνωση για το ιστορικό υψηλό 31 ετών στον πληθωρισμό των ΗΠΑ, τα στοιχεία για την κάμψη του βρετανικού ΑΕΠ στο γ’ τρίμηνο που γνωστοποιήθηκαν νωρίτερα την Πέμπτη εντείνουν τις ανησυχίες για τις επιπτώσεις των αυξημένων τιμών στο παγκόσμιο ΑΕΠ.\nΣημειώνεται πως εντός ολίγου θα ανακοινωθούν οι φθινοπωρινές προβλέψεις της Κομισιόν για την πορεία της οικονομίας της Ευρωζώνης.\nΣτην περιφέρεια της Ευρωζώνης, ο FTSE MIB του Μιλάνο χάνει 0,01% στις 27.564 μονάδες και ο IBEX 35 στη Μαδρίτη γράφει άνοδο 0,02% στις 9.143 μονάδες.\nΕπιστροφή σε επίπεδα εσόδων προ της πανδημίας του κορωνοϊού κατέγραψε ο οίκος μόδας Burberry, σύμφωνα με τα αποτελέσματα για τη χρήση του α’ εξαμήνου που ανακοίνωσε η διοίκηση της εταιρείας.\nΠάνω από τις εκτιμήσεις των αναλυτών διαμορφώθηκαν τα κέρδη και τα έσοδα της Siemens για το γ’ τρίμηνο του 2021, σύμφωνα με τα αποτελέσματα που ανακοίνωσε ο γερμανικός τεχνολογικός όμιλος.


Βοηθείστε την Πάφο… - Pafos Press\nΒοηθείστε την Πάφο…\nΗ κατάσταση που επικρατεί αυτή την περίοδο στο παραδοσιακό κέντρο της Πάφου και συγκεκριμένα στην Πάφου Χρυσάνθου, Μακαρίου και Ιπποκράτους, εκεί δηλαδή που είναι συγκεντρωμένα τα περισσότερα καταστήματα πώλησης ένδυσης, υπόδησης και άλλα, είναι πραγματικά τραγική.\nΔρόμοι σκαμμένοι σε βάθος ενός μέτρου περίπου, λάσπες και επικίνδυνες ράμπες τοποθετημένες πρόχειρα στις εισόδους όσων καταστημάτων παραμένουν ακόμα ανοιχτά.\nΟι επαγγελματίες βρίσκονται πραγματικά σε απόγνωση, αφού για να προσεγγίσει κανείς τα μαγαζιά τους χρειάζεται τόλμη.\nΚαι είναι εδώ που πρέπει όλοι να δείξουμε την αγάπη μας για την Πάφο και τους ανθρώπους της. Είναι εδώ που χρειάζεται αν στηρίξουμε αυτές τις μικρομεσαίες επιχειρήσεις των συμπολιτών μας γιατί από αυτές ζουν δικοί μας άνθρωποι από αυτές ζούμε κι εμείς…\nΣε λίγες μέρες έρχονται Χριστούγεννα. Όλοι ανάλογα με το βαλάντιό μας κάτι θα χρειαστούμε κάτι θα ψωνίσουμε. Αγνοείστε λοιπόν την προβληματική πρόσβαση και βοηθείστε τους συμπολίτες μας καταστηματάρχες να σταθούν στα πόδια τους, μέχρι να ολοκληρωθούν τα έργα. Πραγματικά η βοήθεια μας θα αποτελέσει γι’ αυτούς μια ανάσα ζωής.\nΟ Δήμος Πάφου ταυτόχρονα οφείλει να αναλάβει πρωτοβουλίες ώστε να δοθούν κίνητρα στους συμπολίτες μας να επισκεφθούν την παραδοσιακή αγορά αφού και ο ίδιος φέρει σοβαρές ευθύνες για την κατάσταση που έχει δημιουργηθεί.\nΧρέος έχουμε κι εμείς όλοι να βοηθήσουμε τους συμπολίτες μας επαγγελματίες και μαζί με αυτούς την οικονομία της Πάφου.\nΕίναι λογικό όλοι να θέλουμε την ευκολία και την άνεσή μας αλλά τα οφέλη εάν κάνουμε αυτή τη μικρή θυσία θα είναι πολλαπλά για την πόλη μας.\nΗ Πάφος αλλά ζει και θα αλλάξει με την ολοκλήρωση των έργων που βρίσκονται σε εξέλιξη. Για να αλλάξει όμως θα πρέπει κι εμείς όλοι αν αλλάξουμε νοοτροπία.\nΟι ίδιοι οι επαγγελματίες καταστηματάρχες και ειδικά όσοι ασχολούνται με την ένδυση και υπόδηση θα πρέπει να δώσουν και αυτοί κίνητρα στους καταναλωτές συμπολίτες μας με προσφορές, ώστε να ωφεληθούν και οι ίδιοι.\nΑς ελπίσουμε ότι αυτά τα Χριστούγεννα θα είναι τα τελευταία που ταλαιπωρούνται επαγγελματίες και καταναλωτές.\nΟι τοπικοί άρχοντες είναι οι πρώτοι που πρέπει αν δώσουν το καλό παράδειγμα και στους υπόλοιπους.\nΑυτά τα Χριστούγεννα τιμούμε τον εμπορικό κόσμο της Πάφου ο οποίος εδώ και μήνες ταλαιπωρείτε με τη διεξαγωγή των αναγκαίων για την αλλαγή της εικόνας της πόλης μας έργων.\nΑναμένουμε να δούμε το πρόγραμμα του Δήμου Πάφου με τις Χριστουγεννιάτικες εκδηλώσεις, οι οποίες πρέπει να έχουν ως επίκεντρο τον υπό ανάπλαση ιστορικό και εμπορικό κέντρο της Πάφου…\nΘα σας δούμε εκεί…


Ταινία November Rule (2015) online με ελληνικους υποτιτλους Κωμωδία Greek subtitles\nΠροστέθηκε: 2018-08-10 21:15\nταινία November Rule (2015) online Greek subtitles\nχωρίς καμιά υποχρέωση εγγραφής. Εδώ θα βρείτε ολόκληρητη ταινία November Rule (2015) με υπότιτλουςσε καλή ποιότητα. Κάθε επισκέπτης θα είναι σε θέση να παρακολουθήσει σε απευθείας σύνδεση όλες τις ταινίες με υπότιτλους δωρεάν με καλή εικόνα και ήχο. Σε περίπτωση που η ταινία Κωμωδία σας κολλάει πατήστε pause (παύση) για 5 με 10 λεπτά το πολύ, ώστε να φορτώσει. Αν συναντήσετε δυσκολία στην προβολή της ταινίας November Rule (2015) με ελληνικούς υπότιτλους, τότε μπορείτε να παρακολουθήσετε το βοηθητικό μας βίντεο που σας εξηγεί βήμα βήμα την διαδικασία προβολής. Υπάρχει αναζήτηση στην ιστοσελίδα μας, όπου μπορείτε να βρείτε την ταινία που επιθυμείτε πληκτρολογώντας το όνομα στην αναζήτηση, για παράδειγμα November Rule (2015) greek sub. Σε περίπτωση μη ευρέσεως της ταινιες που αναζητήσατε υπάρχει η δυνατότητα παραγγελίας στον ιστό μας όπου μπορείτε να παραγγείλετε ταινία και η φόρμα παραγγελίας βρίσκεται στο κεντρικό μενού.Ξεκινήστε λοιπόν να βλέπετε την ταινία November Rule (2015) tenies online τώρα! Απολαύστε βλέποντας τις ταινίες που αγαπάτε στην στην καλύτερη ιστοσελίδα και φυσικά μην ξεχάσετε να προσθέσετε τη διεύθυνση μας στα αγαπημένα σας!\nΤαινία November Rule (2015) online με ελληνικους υποτιτλους\nΟ επιχειρηματίας αθλητικών υποδημάτων Steve, ο οποίος εξακολουθεί να είναι επηρεασμένος από το θάνατο του μπαμπά του, έχει εφεύρει έναν κανόνα για να κρατήσει σε απόσταση τις γυναίκες που επιζητούν σοβαρή σχέση. Κάθε 1 Νοεμβρίου, ο Steve σκαρφίζεται μια μεγάλη απάτη για να χωρίζει από την εκάστοτε φιλενάδα του. Ωστόσο, όταν γνωρίζει την όμορφη Leah, συνειδητοποιεί ότι με τον ανώριμο και τον αυθαίρετο κανόνα του έχει μόλις χάσει τη γυναίκα των ονείρων του...\nταινιa November Rule (2015) online με ελληνικους υποτιτλους greek subs


Η Volkswagen προειδοποιεί για πιο ακριβά αυτοκίνητα | Economistas.gr\nNewsroom 14/01/2019 17:39 ΔΙΕΘΝΗ\nΤο υψηλότερο κόστος υλικών που απαιτείται για να κατασκευαστούν εξαρτήματα που στοχεύουν στην μείωση των εκπομπών ρύπων θα αυξήσει μεσοπρόθεσμα την τιμή των αυτοκινήτων. Αυτό τονίζουν στελέχη του γκρουπ VW που θεωρούν ότι θα υπάρξει μείωση των πωλήσεων στην Μ. Βρετανία μετά το Brexit, συνυπολογίζοντας και την μείωση των πωλήσεων για πρώτη φορά στην Κίνα.\nΣε αυτό το κλίμα δεν θα πρέπει να παραγνωρίζουμε και την στρατηγική της μείωσης των εργαζομένων που εφάρμοσαν πριν λίγες ημέρες η Ford και η Jaguar Land Rover. Μείωση ωστόσο υπήρξε για την Volkswagen και στα αυτοκίνητα plug-in.\nΦέτος οι επικεφαλής θεωρούν ότι θα καταφέρουν να αντιστρέψουν την κατάσταση, καθώς βγαίνουν στην παραγωγή πολλά νέα μοντέλα, όπως το VW T-Cross, το Seat Tarraco και το αναβαθμισμένο SUV compact Audi Q3.\nΑπό την άλλη η Porsche, που αποτελεί το πιο κερδοφόρο τμήμα του ομίλου, βελτίωσε τις πωλήσεις της κατά 4%, γεγονός που εν μέρει αντιστάθμισε την πτώση της Audi κατά 3,5%. Ωστόσο, δεν θα πρέπει να παραγνωρίζουμε ότι το γκρουπ VW είναι αποφασισμένο να μειώσει το κόστος κατασκευής των μοντέλων, ενώ είναι σίγουρο ότι θα υπάρξουν και αλλαγές στις εκδόσεις των κινητήρων.


Προκλήσεις που αντιμετώπισε το πλήρωμα του αεροπλανοφόρου στα γυρίσματα του "Top Gun 2" - Πτήση & Διάστημα\nΠροκλήσεις που αντιμετώπισε το πλήρωμα του αεροπλανοφόρου στα γυρίσματα του “Top Gun 2”\nΤον Φεβρουάριο το σήκουελ του “Top Gun”, “Top Gun: Maverick” γυρίστηκε στο αεροπλανοφόρο USS Theodore Roosevelt.\nO κυβερνήτης Carlos Sardiello, που διοικεί το USS T. Roosevelt μιλά για τις δυσκολίες που παρουσιάστηκαν κατά τη διάρκεια των γυρισμάτων. Εκείνο που ξεχωρίζει ήταν οι ισορροπίες ανάμεσα στις ανάγκες του συνεργείου παραγωγής της ταινίας με την συνεχιζόμενη εκπαίδευση του αεροπλανοφόρου, που φυσικά δεν σταμάτησε ποτέ.\n“Ήταν απίστευτο-δύο εβδομάδες πολύ πολύ δύσκολης δουλειάς αφού εκπαιδευόμασταν, για να εκτελέσουμε την αποστολή μας και ταυτόχρονα να συνεργαζόμαστε για να υποστηρίξουμε τα γυρίσματα της ταινίας”, δήλωσε ο Sardiello.\n“Όπως το θυμάμαι πάλι ήταν πολύ ικανοποιητικό για τους άνδρες να συμμετέχουν σε αυτήν την εμπειρία”.\nΕξισορροπώντας γύρισμα και εκπαίδευση σήμαινε ότι προστίθετο ένα νέο επίπεδο δυσκολίας των επιχειρήσεων στο αεροπλανοφόρο.\n“Αυτοί εισάγονται στο ρυθμό των επιχειρήσεων. Εμείς θέτουμε τα όρια και τους περιορισμούς ώστε κι αυτοί με τη σειρά τους να επιτύχουν ταυτόχρονα τον σκοπό τους”, λέει ο Sardiello.\n“(πρόκειται για) ένα άλλο επίπεδο συνεργασίας, μια εντελώς άλλη ομάδα για να συνεργαστείς, να εξασφαλίσεις πως θα κάνουν ό,τι χρειάζεται να κάνουν με ασφάλεια, εμείς να πετύχουμε τους σκοπούς της εκπαίδευσής μας και να βοηθήσουμε αυτούς να καταλάβουν τί (υπηρεσία) τους παρέχει το Ναυτικό”.\nΚάτω, στο κέντρο ελέγχου του καταστρώματος ο πλωτάρχης Alex Diaz λέει πως η δική του πρόκληση κατά τα γυρίσματα ήταν να οργανώνει το κατάστρωμα ανάλογα με την εκπαιδευτική δραστηριότητα και συγχρόνως να έχει τα πλάνα που του ζητούσε η παραγωγή της ταινίας.\n“Στο σημείο αυτό, αν γυρίζεις το Top Gun 2, εγώ ως πλήρωμα καταστρώματος όλη μου τη ζωή σήμαινε πως βρισκόμουν υπ’ατμόν “, δήλωσε συμπληρώνοντας πως τόσο το πλήρωμα διοίκησης όσο και το συνεργείο γυρισμάτων καθόριζαν το πρόγραμμα με μεγάλη προσοχή.\n“Δεν περίμενε κανείς από σένα να περάσεις από γύρισμα σε απονηώσεις αεροσκαφών.\nΥπήρχε ένα διάστημα αρκετά μεγάλο για να οργανώσεις την μετάβαση και στα δύο προγράμματα”.\nΚαι πάλι όμως, τα γυρίσματα της ταινίας δημιούργησαν μερικές απρόσμενες καταστάσεις με μερικούς από τους ναυτικούς του πληρώματος.\n“Υποστηρίζαμε το συνεργείο γυρισμάτων. Είχαμε ασυρμάτους για πράγματα που δεν περίμενα ποτέ πως θα χρησιμοποιούσαμε, όπως ‘θέλουμε να μας φτιάξουν το μαλλί και το μακιγιάζ'” θυμάται η πλωτάρχης Julie Holland, υπεύθυνη δημοσίων σχέσεων του πλοίου.\nΚατά τη διάρκεια των γυρισμάτων του Top Gun κάποιες αναφορές για τον Tom Cruise ότι έδειχνε ασέβεια προς το πλήρωμα του USS Theodore Roosevelt ήρθαν στην επιφάνεια μέσω των social media. Στιγμιότυπο οθόνης από συνομιλία μελών του πληρώματος του USS Theodore Roosevelt στα social media στην οποία εκφράζουν το μίσος τους για τον ηθοποιό.\nΟι κατηγορίες αυτές διαψεύστηκαν αργότερα από υπευθύνους του Ναυτικού. Εδώ είναι μερικές λεπτομέρειες:\nΤο πλήρωμα του USS Theodore Roosevelt νευρίασε με τον Tom Cruise εξαιτίας της αλαζονικής συμπεριφοράς του κατά τη διάρκεια των γυρισμάτων του σήκουελ του Top Gun.\nΟι κατηγορίες πως ο Tom Cruise δεν έδειχνε τον απαραίτητο σεβασμό προς το πλήρωμα του USS Theodore Roosevelt στη διάρκεια της κινηματογράφισης είναι αβάσιμες, λένε αξιωματούχοι του Ναυτικού.\nΕδώ είναι μια ομαδική φωτογραφία με το πλήρωμα και τους ηθοποιούς που κοσμεί περήφανα το γραφείο του Sardiello. H φωτογραφία φέρει το αυτόγραφο του Tom Cruise, που υπέγραψε ως “Top Gun Maverick”.\nΤο πλήρωμα δεν αποκάλυψε ποτέ πολλά πράγματα για το εξαιρετικά ανυπόμονα αναμενόμενο σήκουελ του “Top Gun”, το “Top Gun: Maverick”. Παρά το γεγονός ότι μερικοί ναύτες έκαναν μερικές μικρές αποκαλύψεις αποκαλύπτοντας αστέρες του σινεμά μέσα στο πλοίο όταν αυτό ήταν αγκυροβολημένο στο San Diego για τα γυρίσματα, καμιά γάτα — έστω Tomcat — εν πέθανε από περιέργια.\nΈνα F-14 Tomcat, κατά τα φαινόμενα δάνειο από το μουσείο αεροπορίας και διαστήματος του San Diego, παρατηρήθηκε από όσους προσπάθησαν να παρακολουθήσουν τα γυρίσματα από μακρυά στο κατάστρωμα του αεροπλανοφόρου καθ’όλον τον Φεβρουάριο.


Big Brother: Σχηματίστηκε φάκελος στο ΕΣΡ για τον Κεχαγιά! Η επίσημη ανακοίνωση - MagazinoMou\nHomeMediaBig Brother: Σχηματίστηκε φάκελος στο ΕΣΡ για τον Κεχαγιά! Η επίσημη ανακοίνωση\n5 Δεκεμβρίου 2020 Magazinomou Staff Media, Reality Tv Shows, Slide 0\nBig Brother: Καζάνι… που βράζει η κατάσταση που επικρατεί στην παραγωγή του ριάλιτι στον ΣΚΑΪ, λίγο πριν από τον μεγάλο τελικό.\nΜε αφορμή το ξέσπασμα του Δημήτρη Κεχαγιά που έγινε στο επεισόδιο της Τετάρτης (2/12) με την παρολίγον χειροδικία στο Χρήστο Βαρουξή και την ακατάλληλη φρασεολογία που χρησιμοποίησε εις βάρος συμπαικτών σχηματίστηκε φάκελος στο Εθνικό Συμβούλιο Ραδιοτηλεόρασης κατά του Δημήτρη Κεχαγιά για όσα έγιναν.\nΟι καταγγελίες των τηλεθεατών ήταν πολλές και τις έλαβε όλες υπόψιν του το ΕΣΡ.\nΔιαβάστε αναλυτικά την ανακοίνωση του ΕΣΡ:\nΜην αρχίζεις τη μουρμούρα: Επιτέλους, θα δούμε αυτό που περιμέναμε 8 ολόκληρα χρόνια!\nBig Brother: Κεχαγιάς: Η πρώτη αντίδρασή του μετά παιχνίδι και η… απαγόρευση\nΠοιος παίκτης είναι πιο κοντά στην έξοδο από το Big Brother;Στο αποψινό live του Big Brother θα αποχωρήσει ένας ακόμα παίκτης. Η Ραμόνα Μοροσάνου, η Σοφία Δανέζη, ο Χρήστος Μακρίδης Περισσότερα […]\nBig Brother: Είδαμε την no make up φωτογραφία της Σοφίας Δανέζη και τρομάξαμε να την αναγνωρίσουμε. Τις τελευταίες ημέρες κυκλοφορεί στο διαδίκτυο μία φωτογραφία της Σοφίας Δανέζη χωρίς μακιγιάζ και Περισσότερα […]


October 2, 2006 στις κατηγορίες ΓΕΝΙΚΑ,\nΔεν το ανακοινώνουν, επειδή είναι, λέει, έκπληξη και θα αλλοιωθεί ο χαρακτήρας της καμπάνιας. Μην ανησυχείτε, δεν έχει να κάνει με την πολιτική. Δεν κάνει μόνο ο Τράγκας ρεπορτάζ, κάνουμε και εμείς. Είναι για την εκστρατεία κατά του καρκίνου και το μήνυμα επιδιώκει να δείξει τη σύμπλευση ανθρώπων από διαφορετικά «στρατόπεδα». Σιγά την έκπληξη. Να έβαζαν την Ντόρα με τον Σαμαρά ή τον Τάσσο, θα τους έκανε και εξώφυλλο το «Time». Eπίσης, πρέπει να καταστεί σαφές ότι για να πολεμήσετε τον καρκίνο δεν χρειάζεται να είστε αγκαλιά με την Ντόρα ή τον Πάγκαλο, τον Σπηλιωτόπουλο και τη Διαμαντοπούλου. Κανονικά η διαφήμιση έπρεπε να έχει και διευκρίνιση: μην το δοκιμάστε αυτό στο σπίτι, είναι επικίνδυνο…\nΑ, έχω και κάτι ακόμα για τον Ψωμιάδη που δεν αποκαλύφθηκε από κανένα τηλεοπτικό παράθυρο. Ξέρετε τον ΠΑΟΔ; Εγώ δεν τον ήξερα, τον έμαθα μιλώντας με φίλους από τη Θεσσαλονίκη. Ο ΠΑΟΔ είναι ποδοσφαιρική ομάδα της ευρύτερης περιοχής Διοικητηρίου. Ιστορική ομάδα, που οφείλει την ανέλιξή της σε υψηλότερες κατηγορίες στην παρουσία του Διονύση Ψωμιάδη, αντινομάρχη και αδερφού του Παναγιώτη (εξ όσων γνωρίζω, μόνο ο Κάστρο και ο Πανίκας έχουν μεταχειριστεί με τόση εύνοια το αδέρφι τους). Και πού είναι το πρόβλημα, καθώς η ομάδα πάει μια χαρά; Εκεί ακριβώς. Μου λένε ότι στον ΠΑΟΔ αγωνίζονται «συνταξιούχοι» ποδοσφαιριστές με αντάλλαγμα μία σύμβαση στη νομαρχία. Γιατί όχι; Παλαιότερα τους διόριζαν στην Πυροσβεστική ή στην Αστυνομία. Και εκτός των άλλων, οι ποδοσφαιριστές φορούν, βεβαιωμένα, σωβρακάκια, δεν φορούν στρινγκ, τουλάχιστον όταν αγωνίζονται.\nΔεν θα το πιστέψετε, αλλά αυτοί που έχουν το μεγαλύτερο πρόβλημα με τον νομάρχη Πάνο, δεν είναι στη ΝΔ, αλλά στο ΠΑΣΟΚ. Τραβούν τα μαλλιά τους. Σκέφτονται ότι αν είχαν κάποια άλλη υποψηφιότητα, πλην της Βούλας, θα μπορούσαν να κερδίσουν κάτι από εκεί που δεν το περίμεναν. Εγώ είχα κάνει την πρόταση πρόεδρο Γιώργο όταν είχε επιλέξει την Γκιούλ για τη Θράκη. Στη Θεσσαλονίκη βάζουμε γκέι υποψήφιο που συζεί με σκοπιανό μετανάστη. Και τα σαρώνουμε όλα, πρόεδρε…\nΆλλο ωραίο από το ΠΑΣΟΚ είναι αυτό που μου είπαν για επιχειρηματία που κινείται στον χώρο των ΜΜΕ, στηρίζει την κυβέρνηση και έτυχε ευνοϊκής μεταχείρισης σε κάποια προβλήματα που είχε με την εφορία. Θα πουν το όνομά του; Εξαρτάται. Προσπαθούν να δουν αν υπήρξε παρέμβαση κυβερνητικού στελέχους. Θεέ μου, πού έχω μπλέξει! Πλήττω φριχτά. Αλλά παρακάτω έχω είδηση δικής μου κοπής.\nΕίμαι στη δυσάρεστη θέση να ενημερώσω τον υπουργό Δικαιοσύνης ότι λίαν συντόμως θα λάβει στο γραφείο του μία επιστολή με ενδιαφέρουσες καταγγελίες για τον βίο και τα έργα δικαστικού των Αθηνών. Η σοβαρότητα του προσώπου που έχει συντάξει την επιστολή δεν επιδέχεται αμφισβήτηση, καθώς έχει διατελέσει και επικεφαλής σημαντικού επιστημονικού φορέα. Για τον λόγο αυτόν απάντησε αρνητικά στον πειρασμό για προώθηση του θέματος στα μέσα ενημέρωσης. Τι ακριβώς περιγράφει η επιστολή; Δεν μπορώ να σας πω. Γνωρίζω όμως ότι φωτίζει τον χαρακτήρα ορισμένων δικαστικών αποφάσεων, όπως και τη σχέση δικαστικού λειτουργού με υπεράκτια εταιρεία. Εξ όσων μαθαίνω, έχει ενημερωθεί και η ηγεσία του Αρείου Πάγου.\nΔιάβασα με έκπληξη και οδύνη τη σειρά των ρεπορτάζ που πραγματοποίησε η εφημερίδα για τις περιπέτειες της Εθνικής Λυρικής Σκηνής. Απορώ με την αστοχία του ρεπορτάζ και την εμπάθεια του συντάκτη. Το ρεπορτάζ είναι εκτός τόπου και χρόνου. Μπορείτε να το διαπιστώσετε παρατηρώντας τις αφίσες της εθνικής οδού. Έτσι θα πληροφορηθείτε ότι στην «όπερα» εμφανίζονται οι Λευτέρης Πανταζής και Άντζελα Δημητρίου. Προς τι λοιπόν η ανησυχία για το μέλλον της Λυρικής Σκηνής, όταν η χειμερινή περίοδος στην εγχώρια «Όπερα» εκκινεί με ονόματα που εξασφαλίζουν την προσέλευση του κοινού και την αύξηση των εσόδων; Ας είμαστε λοιπόν περισσότερο προσεκτικοί στην κριτική μας…\nΤώρα που ενσωματώθηκαν και τα έσοδα της πορνείας στο ΑΕΠ, είναι λογικό να υποθέσουμε ότι στην οικονομία γίνεται, πράγματι, της πουτάνας!\nΟι συνεπείς αναγνώστες μου, δηλαδή ο Τάσος από τη Θεσσαλονίκη, θα έχουν προσέξει ότι εσχάτως επισημαίνω τη δυσφορία του εφοπλιστικού κεφαλαίου κατά της κυβερνήσεως. Πράγματι, πιστεύω ότι δύο συμπαθείς τάξεις αντιμετωπίζουν αυτή την περίοδο τα μεγαλύτερα προβλήματα με την κυβέρνηση: οι δάσκαλοι και οι εφοπλιστές. Οι δάσκαλοι όμως είναι όντως προκλητικοί. Ζητούν 1.400 ευρώ, ενώ οι εφοπλιστές δεν απαιτούν δεκάρα. Εξέδωσαν όμως μία ανακοίνωση που θορύβησε όσους γνωρίζουν πράγματα και καταστάσεις. Η Ένωση Ελλήνων Εφοπλιστών και το Committee του Λονδίνου επισήμαναν προς την κυβέρνηση ότι το ελληνικό νηολόγιο δεν είναι ανταγωνιστικό και πως οι συνθήκες δεν ευνοούν την ανάπτυξη επιχειρηματικών δραστηριοτήτων στην Ελλάδα. Τι να σημαίνει αυτό; Γνωστός μου που εισπράττει μεροκάματο 3.000 ευρώ μου εξήγησε ότι οι εφοπλιστές, και ειδικά το Committee, σκοπεύουν να πάρουν σαφείς αποστάσεις από την κυβέρνηση, στην οποία παρείχαν γενναιόδωρη στήριξη. Ο ίδιος καλός άνθρωπος μου διευκρίνισε ότι επειδή αυτοί οι καλοί άνθρωποι διαθέτουν και φρέσκο ρευστό που… σπαρταράει, ενδιαφέρονται για επενδύσεις στην Ελλάδα, όχι μόνο στο «real estate», αλλά και σε τομείς που προκαλούν εντάσεις και συγκρούσεις. Μυρίζω αίμα ή απλώς είναι σενιάν το φιλέτο μου;\nΤην προηγούμενη Κυριακή απηύθυνα έκκληση προς υποψηφίους στις επικείμενες εκλογές, όπως με ενημερώσουν για τυχόν πρωτότυπες πρωτοβουλίες που θα αναλάβουν. Ο λόγος είναι προφανής: η στήλη μεγάλωσε και δεν ξέρω πώς να τη γεμίζω. Στην πρόσκλησή μου ανταποκρίθηκαν διάφοροι υποψήφιοι, πλην όμως δεν εντόπισα το ύφος και τις προθέσεις που θα προσελκύσει τον προβολέα της στήλης. Μα, είναι δυνατόν να με ενδιαφέρει η επίσκεψή σας σε φιλανθρωπικό ίδρυμα; Με εξοργίζει. Εγώ δεν θα σας έβαζα στο σπίτι μου, απορώ πώς σας βάζει το ίδρυμα. Τέλος πάντων, οι πρωτοβουλίες που με εντυπωσίασαν την προηγούμενη εβδομάδα προέρχονται από τη Θεσσαλονίκη. Πρώτα η ηθοποιός Σοφία Φιλιππίδου, που είναι υποψήφια με τον συνδυασμό Αράπογλου, ξέρετε με εκείνη τη συμπαθητική μελαχρινή κοπέλα που είναι ΠΑΣΟΚ. Η Φιλιππίδου με εντυπωσίασε επειδή ακριβώς δεν κάνει τίποτα. Απολύτως τίποτα. Δεν άνοιξε γραφείο, δεν τύπωσε φυλλάδιο, δεν βγαίνει στα κανάλια. Μόνο και μόνο αυτά στοιχειοθετούν σοβαρό λόγο για την εκλογή της. Επίσης, με ενημέρωσαν ότι ο υποψήφιος για τον δήμο Αγίου Παύλου (η Άνω Πόλη της Θεσσαλονίκης δηλαδή), ο Χρήστος Μάτης, κατέθεσε τη φορολογική του δήλωση προς τους δημότες της περιοχής, υποσχόμενος ότι αν εκλεγεί, θα τους δίνει τη χαρά να διαβάζουν κάθε χρόνο πόσα βγάζει, πόσα δίνει σε δάνεια και κάρτες, τι ασφάλιστρα πληρώνει. Ωραίο, πρωτότυπο. Πιστεύω ότι ο αντίπαλός του θα πλειοδοτήσει παρουσιάζοντας και… ιατρικές εξετάσεις.\nΘέλεις να βρεθείς στη θέση της Φιλιππίδου και του Μάτη; Θέλεις ο Προκόπιος να προβάλει τις πρωτότυπες σκέψεις για την υποψηφιότητά σου; Θέλεις να λάμψει το όνομά σου; Στείλε μου e-mail στο [email protected] με την πρωτότυπη ιδέα σου. Μην ντρέπεσαι, αν είσαι καλός, έχω επαφή με τον Ψινάκη!\nΔεν το ανακοινώνουν, επειδή είναι, λέει, έκπληξη και θα αλλοιωθεί ο χαρακτήρας της καμπάνιας.…